Search is not available for this dataset
url
stringlengths 21
288
| text
stringlengths 1
1.35M
|
|---|---|
https://www.akureyri.is/is/frettir/akureyringar-a-norraena-ljosinu
|
Akureyringar á Norræna ljósinu
Fimmtán íslensk ungmenni hafa verið valin til þátttöku á listahátíðinni Norræna ljósinu 2014 og þar af eru tveir
Akureyringar, þau Sandra Wanda Walankiewicz og Úlfur Logason. Þátttakendur munu ferðast víða um Norðurlöndin, sinna listsköpun og
sýningum, eiga samstarf við starfandi listamenn á hverjum stað og ljúka loks ferð sinni á allsherjarlistahátíð í Austur-Finnlandi
næsta sumar.
Norræna ljósið 2014 byggir á fimm listgreinum; dansi, sjónlist, leiklist, sirkus og tónlist. Fyrir þá 15 þáttakendur sem veljast
í hvern og einn listhóp (alls 75) er hátíðin einstakt tækifæri til að þróa sína listrænu hæfileika, vinna með
öðrum skapandi ungmennum, kynnast nýrri og gamalli menningu og njóta leiðsagnar þekktra listamanna frá Norðurlöndunum.
Heimasíða hátíðarinnar.
Frétt á mbl.is um Norræna ljósið 2014.
Frétt úr Morgunblaðinu um
hátíðina.
Mynd af heimasíðu Norræna ljóssins 2014.
|
https://www.akureyri.is/is/frettir/kynningarfundur-um-nytt-skipulag-vegna-virkjunar-a-glerardal
|
Kynningarfundur um nýtt skipulag vegna virkjunar á Glerárdal
Kynningarfundur um nýtt skipulag vegna virkjunar á Glerárdal verður haldinn kl. 17:00 mánudaginn 3. febrúar 2014 í fundarsal á 4. hæð
í Ráðhúsi Akureyrar, Geislagötu 9.
Hönnuðir skipulagsins þeir Ómar Ívarsson og Ingvar Ívarsson hjá Landslagi munu kynna skipulagið.
Allir áhugasamir eru hvattir til þess að mæta og kynna sér skipulagið um virkjun á Glerárdal.
29. janúar 2014
Skipulagsstjóri Akureyrarkaupstaðar
|
https://www.akureyri.is/is/frettir/kynningarfundur-um-nytt-skipulag-a-glerardal
|
Kynningarfundur um nýtt skipulag á Glerárdal
Kynningarfundur um nýtt skipulag vegna virkjunar á Glerárdal verður haldinn kl. 17 mánudaginn 3. febrúar 2014 í fundarsal á 4. hæð
í Ráðhúsi Akureyrar, Geislagötu 9.
Ómar Ívarsson skipulagsfræðingur og Ingvar Ívarsson landslagsarkitekt frá fyrirtækinu Landslagi kynna skipulagið. Allir áhugasamir eru
hvattir til þess að mæta og kynna sér fyrirhugaðar framkvæmdir á Glerárdal.
Tölvuteiknuð mynd úr Verkfræðistofu Norðurlands og Eflu um Glerárvirkjun II.
|
https://www.akureyri.is/is/frettir/kynningarfundur-um-nytt-deiliskipulag-vegna-3-afanga-naustahverfis-hagahverfi
|
Kynningarfundur um nýtt deiliskipulag vegna 3. áfanga Naustahverfis - Hagahverfi
Kynningarfundur um nýtt deiliskipulag vegna 3. áfanga Naustahverfis verður haldinn kl. 17:00 mánudaginn 10. febrúar 2014 í fundarsal á 4.
hæð í Ráðhúsi Akureyrar, Geislagötu 9.
Hönnuður skipulagsins, Árni Ólafsson arkitekt mun kynna skipulagstillöguna.
Allir áhugasamir eru hvattir til þess að mæta og kynna sér skipulagið fyrir nýjasta áfanga Naustahverfis
5. febrúar 2014
Skipulagsstjóri Akureyrarkaupstaðar
|
https://www.akureyri.is/is/frettir/styttist-i-eljagang
|
Styttist í Éljagang
Vetrar- og útivistarhátíðin Éljagangur verður haldin á Akureyri 13.-16. febrúar. Allt sem tengist vetraríþróttum verður
á dagskrá: Snjóbretti og skíði, snjósleðaspyrna, hestaíþróttir, hundasleðar, ískross, gönguskíði og
kósíkvöld. Þetta er fjórða árið í röð sem hátíðin er haldin bæjarbúum og gestum bæjarins til
ómældrar ánægju.
Fyrir utan það sem verður um að vera hér í bænum hafa fjölmargir ferðaþjónustuaðilar skipulagt áhugaverðar ferðir um
næsta nágrenni tengdar vetrarútivist. Allar upplýsingar um dagskrá hátíðarinnar er að finna á heimasíðu Éljagangs.
Enginn aðgangseyrir er á viðburði nema annað sé tekið fram. Að hátíðinni standa Akureyrarstofa, KKA
Akstursíþróttafélag, Hlíðarfjall, Skíðafélag Akureyrar, Vetraríþróttamiðstöð Íslands og Blek
hönnunarstofa.
Mynd af heimasíðu Éljagangs 2014.
|
https://www.akureyri.is/is/frettir/naustahverfi-3-afangi
|
Naustahverfi - 3. áfangi
Kynningarfundur um nýtt deiliskipulag vegna 3. áfanga Naustahverfis - Hagahverfis, verður haldinn kl. 17.00 mánudaginn 10. febrúar nk. í fundarsal á
4. hæð í Ráðhúsi Akureyrar, Geislagötu 9.
Hönnuður skipulagsins, Árni Ólafsson arkitekt, kynnir skipulagstillöguna. Allir áhugasamir eru hvattir til þess að koma á fundinn og kynna
sér skipulagið fyrir nýjasta áfanga Naustahverfis.
3. áfangi Naustahverfis.
|
https://www.akureyri.is/is/frettir/adalfundur-hverfisrads-hriseyjar
|
Aðalfundur hverfisráðs Hríseyjar
Hverfisráð Hríseyjar boðaði til almenns fundar um málefni eyjarinnar
miðvikudaginn 5. febrúar og var fundurinn jafnframt aðalfundur ráðsins. Fundinn sóttu um 40 manns.
Formaður nefndarinnar, Ingimar Ragnarsson, flutti skýrslu stjórnar auk þess sem Linda María Ásgeirsdóttir stýrði venjulegum
aðalfundarstörfum. Ingibjörg Þórðardóttir gerði grein fyrir störfum áhugahóps um framtíð Hríseyjar en hópurinn
boðaði til íbúaþings í september 2013 um framtíð eyjarinnar. Umræður voru nokkrar um málefni eyjarbúa auk þess sem
bæjarstjóri, Eiríkur Björn Björgvinsson, og fleiri embættismenn svöruðu fyrirspurnum. Næsti fundur áhugahópsins um framtíð
Hríseyjar er áætlaður 20. mars þar sem niðurstöður íbúaþingsins verða kynntar.
Frá fundinum í gær.
|
https://www.akureyri.is/is/frettir/stett-med-stett
|
Stétt með stétt
Auglýst er eftir þátttakendum í samsýningunni Stétt með stétt sem opnuð verður í Deiglunni 15. mars 2014. Hugmyndin á bak
við sýninguna er að fá fólk sem gengið hefur stéttir Listagilsins í gegnum tíðina til að skapa sína eigin stétt
í myndverki. Sýningin mun því samanstanda af hellum sköpuðum af fólki úr öllum stéttum samfélagsins.
Þátttaka í sýningunni er öllum opin. Hver hella/verk verður að vera 40x40cm en aðferð og efnistök eru frjáls.
Nánari upplýsingar veitir Guðrún H. Bjarnadóttir, fræðslufulltrúi Sjónlistamiðstöðvar: hadda@sjonlist.is.
|
https://www.akureyri.is/is/frettir/born-fyrir-born
|
Börn fyrir börn
Menningarhúsið Hof í samstarfi við Sparisjóð Höfðhverfinga heldur barnamenningarhátíðina Börn fyrir börn í
þriðja sinn sunnudaginn 16. febrúar. Barnafjör verður í Hömrum og hátíðardagskrá í Hamraborg.
Dagskrá:
Barnafjör í Hömrum
Hjalti Jónsson og Eva Reykjalín halda uppi fjörinu. Söngur, dans og gleði. Enginn aðgangseyri, allir velkomnir.
Kl. 11.00: Dagskrá fyrir börn á aldrinum tveggja til fimm ára.
Kl. 12.00: Dagskrá fyrir börn á aldrinum sex til níu ára.
Hátíðardagskrá í Hamraborg
KL. 13.00-14.30.
Fram koma:
Sigurvegarar í hæfileikakeppni barna á Norðurlandi, þau Alfreð Steinmar Hjaltason, Birkir Blær Óðinsson, Eik Haraldsdóttir,
Sigríður Harpa Magnúsdóttir, Sigurður Bogi Ólafsson og Vilhelm Ottó Biering
Friðrik Ómar og Jógvan Hansen
Nemendur Tónlistarskólans á Akureyri
Hljómsveit undir stjórn Daníels Þorteinssonar
Kynnir verður Lalli töframaður
Í tengslum við viðburðina verða ungir listamenn á ferðinni í Hamragili, leikarar úr Leikfélagi Menntaskólans á Akureyri og
tónlistaratriði í umsjón Nemendafélags Tónlistarskólans á Akureyri.
Miðaverð er 700 kr. og tekið er við frjálsum framlögum sem renna til Barnadeildar FSA.
|
https://www.akureyri.is/is/frettir/samsvarar-utblaestri-thusund-bila
|
Samsvarar útblæstri þúsund bíla
Hallgrímur Indriðason skiplagsstjóri Skógræktar ríkisins áætlar að á vegum Akureyrarbæjar hafi verið sett niður ein og
hálf milljón trjáplantna í bæjarlandinu, kollefnisbindingin samsvaraði útblæstri um eittþúsund fólksbifreiða.
Hallgrímur sér fyrir sér að lokið verði við að gróðursetja í svokallaðan grænan trefil utan um
þéttbýlið á Akureyri en tækifærin séu þó víðar. Til dæmis séu möguleikar neðst á
Glerárdal þar sem áður voru annars vegar sorphaugar bæjarins austan Glerár og hins vegar malarnámur vestan árinnar.
Í fyrra var á nýjan leik byrjað að gróðursetja í græna trefilinn og verður því starfi haldið áfram í sumar.
Nánar er sagt frá erindi Hallgríms Indriðasonar á heimasíðu
Skógræktar ríkisins.
Frétt og mynd af Vikudagur.is.
Græni trefillinn setur sterkan svip á Akureyri. Mynd: Karl Eskil.
|
https://www.akureyri.is/is/frettir/bein-utsending-fra-radhustorgi
|
Bein útsending frá Ráðhústorgi
Nú er hafin bein útsending vefmyndavélar frá Ráðhústorgi þar sem unnið er að gerð snjóbrettasvæðis í
tengslum við vetrar- og útivistarháíðina Éljagang sem hefst á fimmtudag. Spennandi brettamót verður haldið á föstudagskvöld
á þessum stað.
Vefmyndavélin verður í gangi á þessum stað fram yfir helgi eða þar til Éljagangi lýkur.
Heimasíða Éljagangs 2014.
Vefmyndavélin frá Ráðhústorgi.
|
https://www.akureyri.is/is/frettir/70-skiptinemar-i-hlidarfjalli
|
70 skiptinemar í Hlíðarfjalli
Um síðustu helgi fóru sjötíu háskólaskiptinemar til Akureyrar með ESN Reykjavík (Erasmus Student Network) sem er hluti
alþjóðlegra skiptinemasamtaka en nemendurnir voru flestir frá HÍ, aðrir frá HR og tveir frá Keili í Ásbrú. Megintilgangur
fararinnar var að komast á skíði í Hlíðarfjalli en veður var rysjótt þessa helgi og hreppti hópurinn bæði blíðu og
kafaldsbyl.
Skíðasvæðið var lokað snemma á laugardagsmorguninn vegna veðurs en um klukkan 11 var hægt að opna hluta þess og þá gátu
skiptinemarnir byrjað að renna sér, mjög margir þeirra í fyrsta sinn á ævinni. Veður var mun betra á sunnudeginum og strax um morguninn voru
skiptinemarnir farnir að geta farið einir í stólalyftuna og allir gátu rennt sér í Andrésar-brekkunni.
Heimasíða ESN á Íslandi.
Hluti hópsins í Hlíðarfjalli á laugardag.
|
https://www.akureyri.is/is/frettir/akureyrarmodelid-i-reykjavik
|
Akureyrarmódelið í Reykjavík
Föstudaginn 7. febrúar var haldinn öðru sinni sameiginlegur fundur bæjarstjórnar Akureyrar og borgarstjórnar Reykjavíkur. Í fyrra var
fundað á Akureyri en að þessu sinni fór fundurinn fram í Ráðhúsi Reykjavíkur. Eiríkur Björn Björgvinsson,
bæjarstjóri á Akureyri, segir að fundurinn hafi verið afar gagnlegur og vel til þess fallinn að styrkja samband höfuðstaðs Norðurlands og
höfuðborgarinnar.
Á fundinum var rætt ítarlega um samskipti ríkis og sveitarfélaga en einnig var lögð fram tilllaga um samstarf Akureyrarbæjar og Miðgarðs,
þjónustumiðstöðvar Reykjavíkurborgar í Grafarvogi, á sviði velferðarmála, byggt á svokölluðu Akureyrarmódeli en
upplýsingar um módelið er til að mynda að finna á síðu 17 í ársskýrslu Akureyrarbæjar frá 2007.
Tillagan var samþykkt samhljóða og er svohljóðandi:
Sameiginlegur fundur borgarstjórnar Reykjavíkurborgar og bæjarstjórnar Akureyrarkaupstaðar samþykkir að hefja undirbúning á samstarfi
í velferðarmálum milli Grafarvogs og Akureyrar. Markmið samstarfsins er að Miðgarður, þjónustumiðstöð Reykjavíkurborgar í
Grafarvogi, geti nýtt sér jákvæða reynslu Akureyrar, sem allt frá árinu 1997 hefur þróað samþætta
velferðarþjónustu í nærsamfélagi fyrir alla bæjarbúa. Ennfremur að Akureyrarbær njóti góðs af
frumkvöðlaverkefnum Miðgarðs, s.s. í forvarnarmálum og sérfræðiþjónustu við börn og barnafjölskyldur.
Lagt er til að tillögunni verði vísað til framkvæmdastjóra Fjölskyldudeildar og Búsetudeildar Akureyrar, framkvæmdastjóra
öldrunarheimila Akureyrar og framkvæmdastjóra Miðgarðs, þjónustumiðstöðvar Grafarvogs.
Greinargerð með tillögunni:
Íbúafjöldi Akureyrar og Grafarvogs er nánast sá sami, nú um 18.000 íbúar. Íbúasamsetning er sambærileg m.t.t. aldurs og
væntanlega einnig til annarra lýðfræðilegra og félagslegra þátta. Akureyri gerðist reynslusveitarfélag árið 1997 og tók
þá við nærþjónustu við fatlaða íbúa og aldraða frá ríkinu. Velferðarþjónusta bæjarins
þróaðist hratt á næstu árum og var farið að tala um Akureyrarmódelið í velferðarþjónustu fljótlega upp úr
aldamótum. Velferðarráð Reykjavíkurborgar fór í námsferð til Akureyrar árið 2007 og heillaðist þar á margan
hátt af skipulagi velferðarmála. Þegar Reykjavíkurborg og önnur sveitarfélög tóku við félagslegri þjónustu við
fatlaða íbúa árið 2011 var rætt um mikilvægi þess að leita í smiðju Akureyrar, og er tillagan sett fram í því skyni.
Ávinningurinn verður þó ekki bara fyrir Reykjavík og Grafarvog.
Það vill svo vel til að Grafarvogur var fyrsta hverfið sem stofnaði þverfaglega hverfamiðstöð, Miðgarð, í Reykjavík árið
1997. Strax í upphafi skipulagði þjónustumiðstöðin sína nærþjónustu í samstarfi við aðrar stofnanir borgarinnar, jafnt
skóla sem menningarstofnanir. Hverfið hefur ýmsa sérstöðu, sem haldist hefur frá upphafi, t.d. í félagsstarfi aldraðra sem er alfarið
rekið af frjálsum félagasamtökum eldri borgara í hverfinu. Þá er Miðgarður með öfluga ráðgjafa- og
sálfræðiþjónustu í leik- og grunnskólum með snemmtæka íhlutun að leiðarljósi, þar sem unnið er jafnt með
fjölskyldum sem og með námskeiðum. Í 15 ár hefur þróast markvisst forvarnarstarf í hverfinu í samvinnu við stofnanir og
félagasamtök. Ávinningurinn verður vafalítið gagnkvæmur.
Í nýlegri þjónustukönnun Capacent, þar sem íbúar sveitarfélaga eru spurðir álits á einstökum
þjónustuþáttum, kemur í ljós að ánægja íbúa á Akureyri er talsvert meiri en borgarbúa. Þegar spurt er um
þjónustu við eldri borgara. Íbúar Akureyrar eru rétt yfir landsmeðaltali á meðan Reykvíkingar verma neðsta sætið.
Það sama á við þegar spurt er um afstöðu varðandi þjónustu við fatlaða íbúa
Frá fundinum í Reykjavík 7. febrúar.
|
https://www.akureyri.is/is/frettir/svaedisskipulag-eyjafjardar-2012-2027
|
Svæðisskipulag Eyjafjarðar 2012 2024.
Svæðisskipulagsnefnd Eyjafjarðar hefur á undanförnum árum unnið að gerð nýs svæðisskipulags. Nefndin hóf í byrjun
ársins 2013 kynningu á tillögu að Svæðisskipulagi Eyjafjarðar 2012 – 2024 í samræmi við verklagsreglur í skipulagslögum nr.
123/2010. Kynningarferlinu lauk í lok árs með því að öll aðildarsveitarfélög skipulagsins sem eru Grýtubakkahreppur,
Svalbarðsstrandar-hreppur, Eyjafjarðarsveit, Akureyrarbær, Hörgársveit, Dalvíkurbyggð og Fjallabyggð samþykktu tillöguna. Hún var
síðan staðfest af Skipulagsstofnun 21. jan. 2014 og birtist auglýsing um staðfest skipulag í B-deild Stjórnartíðinda hinn 4. feb. s. l.
Í Svæðisskipulagi Eyjafjarðar 2012 – 2014 birtist almenn stefna aðildarsveitarfélaganna um byggðaþróun, landbúnaðarland,
iðnaðarsvæði, meðhöndlun úrgangs, vatnsverndarmál, verndun strandsvæða Eyjafjarðar, samgöngumál og flutningsleiðir
raforku.
Svæðisskipulagið er um leið stjórntæki eða verkfæri til að beita við ákvarðanir um landnotkun og auðlindanýtingu
í Eyjafirði. Hlutverk svæðisskipulagsnefndarinnar verður svo m. a. það að fylgjast með að sú stefna endurspeglist í
aðalskipulagsgerð sveitarfélaganna.
Svæðisskipulag Eyjafjarðar 2012 – 2024 ásamt fylgigögnum á nú að vera aðgengilegt á vefsíðu allra
aðildarsveitarfélaganna.
|
https://www.akureyri.is/is/frettir/kisi-i-vanskilum
|
Kisi í óskilum
Kötturinn snotri á meðfylgjandi mynd er í óskilum og geymslu hjá gæludýraeftirliti Akureyrarbæjar hjá
Framkvæmdamiðstöð á Rangárvöllum við Hlíðarfjallsveg.
Kötturinn fannst á þvælingi við Krókeyrarnöf og er sem sjá má grábröndóttur og hann er geltur.
Eigandinn er vinsamlegast beðinn að vitja hans sem fyrst hjá gæludýraeftirlitinu eða í síma 460 1205 / 860 9310.
|
https://www.akureyri.is/is/frettir/hvad-a-karlinn-ad-heita
|
Hvað á karlinn að heita?
Í tengslum við vetrar- og útivistarhátíðina Éljagang rís heljarmikill snjókarl á lóðinni fyrir neðan
Samkomuhúsið og nú er óskað eftir tillögum að nafni á karlinn. Á heimasíðu Éljagangs getur fólk skráð inn tillögu sína og dómnefnd velur besta nafnið á föstudaginn kemur en
hátíðin sjálf hefst á fimmtudag, 13. febrúar.
Skelltu þér á heimasíðu Éljagangs og leggðu fram tillögu þína.
Skemmtileg verðlaun eru í boði fyrir besta nafnið en niðurstaða dómnefndar og nafn sigurvegarans verða kynnt í Föstudagsþættinum á
N4 14. febrúar.
|
https://www.akureyri.is/is/frettir/kynning-a-adal-og-deiliskipulagstillogum
|
Kynning á aðal- og deiliskipulagstillögum
Kynning á aðal- og deiliskipulagstillögum
Í þjónustuanddyri Ráðhúss Akureyrar eru nú til kynningar þrjár deiliskipulagstillögur og ein aðalskipulagstillaga.
Tillögurnar falla undir lög um umhverfismat áætlana nr. 105/2006 og fylgja þeim umhverfisskýrslur.
Eftirfarandi kynning er í samræmi við 1. mgr. 30. gr. skipulagslaga nr. 123/2010:
Hagahverfi, Naustahverfi 3. áf. - aðalskipulagsbreyting
Eftirfarandi kynningar eru í samræmi við 4. mgr. 40. gr. skipulagslaga nr. 123/2010:
Miðbær Akureyrar - deiliskipulag
Hagahverfi, Nausthverfi 3. áf. - deiliskipulag
Virkjun á Glerárdal - deiliskipulag
12. febrúar 2014
Skipulagsstjóri Akureyrarkaupstaðar
|
https://www.akureyri.is/is/frettir/deiliskipulag-fyrir-hlidarfjall-nidurstada-baejarstjornar
|
Deiliskipulag fyrir Hlíðarfjall, niðurstaða bæjarstjórnar
Bæjarstjórn Akureyrarkaupstaðar hefur þann 4. febrúar 2014 samþykkt deiliskipulag fyrir Hlíðarfjall í samræmi við 3. mgr. 41. gr.
skipulagslaga nr. 123/2010.
Í deiliskipulaginu er m.a. gert ráð fyrir nýjum skíðalyftum, þjónustumiðstöð, gistiskálum og hótelum. Nýjar
skíðaleiðir eru skilgreindar og gert ráð fyrir nýju vatnssöfnunarlóni til snjóframleiðslu.
Tillagan var auglýst frá 11. desember til 22. janúar 2014. Athugasemdir bárust sem hafa verið teknar til umfjöllunar og skipulaginu breytt í samræmi
við umsögn Veðurstofunnar.
Deiliskipulagið hefur verið sent Skipulagsstofnun og tekur það gildi með auglýsingu í B-deild Stjórnartíðinda.
Þeir sem óska nánari upplýsinga um tillöguna og niðurstöðu bæjarstjórnar, geta snúið sér til skipulagsdeildar,
Akureyrarkaupstaðar, Geislagötu 9, 3. hæð.
12. febrúar 2014
Skipulagsstjóri Akureyrarkaupstaðar
|
https://www.akureyri.is/is/frettir/styrkir-ur-menningarsjodi-3
|
Styrkir úr Menningarsjóði
Stjórn Akureyrarstofu úthlutar styrkjum úr Menningarsjóði og er hlutverk sjóðsins að styrkja liststarfsemi og aðra menningarstarfsemi á
Akureyri. Umsóknum skal skilað í þjónustuanddyri Ráðhússins, Geislagötu 9 og hægt er að nálgast eyðublöðin
þar eða á slóðinni http://www.akureyri.is/is/ibuagatt/umsoknir.
Þess skal vandlega gætt að allar umbeðnar upplýsingar komi fram.
Umsóknarfrestur er til 26. febrúar 2014.
Upplýsingar veitir Kristín Sóley Björnsdóttir verkefnastjóri á Akureyrarstofu í netfanginu kristinsoley@akureyri.is.
Mynd: Ragnar Hólm Ragnarsson.
|
https://www.akureyri.is/is/frettir/lisa-og-lisa
|
Lísa og Lísa
Föstudaginn 14. febrúar, á Valentínusardaginn, frumsýnir Leikfélag Akureyrar í Rýminu leikverkið "Lísa og Lísa" eða
"I ♥ Alice ♥ I" eftir Amy Conroy í þýðingu Karls Ágústs Úlfssonar og leikstjórn Jóns Gunnars.
Þær Lísa og Lísa, leiknar af hinum ástsælu akureyrsku leikkonum Sunnu Borg og Sögu Geirdal Jónsdóttur, eru komnar á
sjötugsaldurinn og hafa búið saman í þrjátíu ár,– hálfvegis í felum. Fyrir atbeina ungs leikskálds hafa þær
nú tekið ákvörðun um að koma út úr skápnum og segja sögu sína á leiksviði. Einlægt og meinfyndið írskt
verðlaunaverk. Leikmynd og búninga hannar Móeiður Helgadóttir. Þóroddur Ingvarsson lýsir sýninguna.
Hægt er að nálgast miða hjá Leikfélagi Akureyrar í síma 4 600 200 (midasala@leikfelag.is). Miðasalan er opin í Samkomuhúsinu kl. 13-17 alla virka daga og lengur sýningardaga. Um helgar er miðasalan
opnuð þremur tímum fyrir sýningu.
Úr leiksýningunni Lísa og Lísa.
|
https://www.akureyri.is/is/frettir/svaedisskipulag-eyjafjardar-2012-2026
|
Svæðisskipulag Eyjafjarðar 2012-2024
Nýtt svæðisskipulag Eyjafjarðar hefur nú verið staðfest og það tekið gildi. Svæðisskipulagsnefnd Eyjafjarðar hefur á
undanförnum árum unnið að gerð skipulagsins en nefndin hóf í byrjun ársins 2013 kynningu á tillögu að svæðisskipulagi
Eyjafjarðar fyrir árin 2012–2024 í samræmi við verklagsreglur í skipulagslögum nr. 123/2010.
Kynningarferlinu lauk í lok árs með því að öll aðildarsveitarfélög skipulagsins, sem eru Grýtubakkahreppur,
Svalbarðsstrandarhreppur, Eyjafjarðarsveit, Akureyrarbær, Hörgársveit, Dalvíkurbyggð og Fjallabyggð, samþykktu tillöguna. Hún var
síðan staðfest af Skipulagsstofnun 21. janúar 2014 og birtist auglýsing um staðfest skipulag í B-deild Stjórnartíðinda hinn 4. febrúar
sl.
Í svæðisskipulagi Eyjafjarðar 2012–2014 birtist almenn stefna aðildarsveitarfélaganna um byggðaþróun, landbúnaðarland,
iðnaðarsvæði, meðhöndlun úrgangs, vatnsverndarmál, verndun strandsvæða Eyjafjarðar, samgöngumál og flutningsleiðir raforku.
Svæðisskipulagið er um leið stjórntæki eða verkfæri til að beita við ákvarðanir um landnotkun og auðlindanýtingu í
Eyjafirði. Hlutverk svæðisskipulagsnefndarinnar verður m. a. að fylgjast með að sú stefna endurspeglist í aðalskipulagsgerð
sveitarfélaganna.
Svæðisskipulag Eyjafjarðar 2012–2024, ásamt fylgigögnum, á nú að vera aðgengilegt á vefsíðum allra
aðildarsveitarfélaganna.
Svæðisskipulagið er ítarlega kynnt á heimasíðu skipulagsdeildar
Akureyrarbæjar.
|
https://www.akureyri.is/is/frettir/norraenir-tonlistarmenn-a-akureyri
|
Norrænir tónlistarmenn á Akureyri
Fjórar norrænar hljómsveitir staldra við á Akureyri í næstu viku og halda hér tvenna tónleika á tónleikaferð sinni
Nordisk 2014 sem legið hefur um Danmörku, Færeyjar og Ísland.
Fyrri tónleikarnir verða í Húsinu í Rósenborg kl. 20 þriðjudagskvöldið 18. febrúar og er frítt inn fyrir alla
aldurshópa. Seinni tónleikarnir verða á Græna Hattinum miðvikudagskvöldið 19. febrúar og hefjast kl. 20 og er miðaverð 1.500
krónur.
Hljómsveitirnar eru:
Sekuioa
Sekuioa er dönsk raftónlistarsveit frá Kaupmannahöfn. Hljómsveitin spilar dansvæna raftónlist með lífrænum snertiflötum og hafa
komið meðal annars fram á dönsku tónlistarhátíðunum Roskilde, Trailerpark og Ström.
Sea Change
Norska söngkonan Sea Change er undir sterkum áhrifum frá nýbylgjutónlist 9. áratugarins. Hún styðst við hljóðgervla, raddgervla og
lykkjur og skapar sérstæða popptónlist sem hefur notið töluverða vinsælda um alla Evrópu.
Byrta
Færeyski dúettinn Byrta er skipaður söngkonunni Guðrið Hansdóttir og Janusi
Rasmussen, söngvara Bloodgroup. Byrta leikur kraftmikið og dansvænt rafpopp. Hljómsveitin gaf út sína fyrstu breiðskífu í júní 2013
og hefur komið fram G Festival í Færeyjum og Iceland Airwaves.
Good Moon Deer
Íslenski rafdúettinn Good Moon Deer er skipaður Guðmundi Inga Úlfarssyni á hljóðgervla og Ívari Pétri Kjartansyni á trommur. Good
Moon Deer leikur sjónræna og óhefðbundna ratónlist sem daðrar jafnt við Jazz og Teknó. Good Moon Deer hafa komið fram á
tónlistarhátíðum á borð við Iceland Airwaves, Reykjavík Music Mess og Lunga.
Call
Send SMS
Add to Skype
You'll need Skype CreditFree via Skype
Auglýsing fyrir tónleikana í Húsinu.
|
https://www.akureyri.is/is/frettir/nr-155-2014-11-auglysing-um-skipulagsmal-i-akureyrarkaupstad
|
Nr. 155/2014 AUGLÝSING um skipulagsmál í Akureyrarkaupstað - Miðhúsabraut - Súluvegur og Borgargil
Breyting á deiliskipulagi – Miðhúsabraut - Súluvegur.
Bæjarstjórn Akureyrarkaupstaðar hefur þann 21.
janúar 2014 í samræmi við 3. mgr. 44. gr. skipulagslaga nr. 123/2010 samþykkt deiliskipulagsbreytingu fyrir Miðhúsabraut - Súluveg.
Breytingin felur í sér breytt nýtingarhlutfall á lóð nr. 2 við Súluveg.
Breyting á deiliskipulagi – Borgargil 1.
Bæjarstjórn Akureyrarkaupstaðar hefur þann 21. janúar 2014 í samræmi
við 3. mgr. 44. gr. skipulagslaga nr. 123/2010 samþykkt deiliskipulagsbreytingu fyrir Borgarbraut 1.
Breytingin felur í sér minnkun lóðar við Borgargil 1.
Deiliskipulagstillögurnar hafa hlotið þá meðferð sem skipulagslög mæla fyrir um og öðlast þær þegar gildi.
Auglýsing þessi kemur í stað auglýsingar nr. 134/2014 sem fellur þar með brott.
F.h. Akureyrarkaupstaðar, 11. febrúar 2014,
Margrét Mazmanian Róbertsdóttir, verkefnastjóri skipulagsmála.
B-deild - Útgáfud.: 12. febrúar 2014
|
https://www.akureyri.is/is/frettir/46-stiga-heitt-vatn-i-vadlaheidargongum
|
46 stiga heitt vatn í Vaðlaheiðargöngum
Á bilinu 250 til 300 l/s af 46 stiga heitu vatni sprautast úr vatnsæð í Vaðlaheiðargöngum. Mikil gufa er í göngunum, sem eru orðin
nærri 1.900 metar að lengd. Vegna mikils hita brugðu starfsmenn á það ráð að sprauta köldu vatni frá borörmum yfir starfsmenn sem unnu
úr körfu. Meðfylgjandi mynd tók Oddur Sigurðsson eftirlitsmaður.
Frétt af Vikudagur.is.
Mynd: Oddur Sigurðsson.
|
https://www.akureyri.is/is/frettir/sumarstorf-hja-akureyrarbae-2016
|
Sumarstörf hjá Akureyrarbæ 2014
Umsóknartímabil sumarstarfa hjá Akureyrarbæ er hafið. Margvísleg störf eru í boði, svo sem á sambýlum, í
öldrunarþjónustu, íþróttamannvirkjum, skrifstofustörf o.fl.
Allir umsækjendur þurfa að sækja um rafrænt og er öllum
umsækjendum svarað. Aðgengi að tölvu og aðstoð við innskráningu umsókna stendur til boða á Amtsbókasafninu og í
þjónustuanddyri Ráðhússins.
Leiðbeiningar um hvernig sótt er um starf er að finna hér.
Við hvetjum konur jafnt sem karla til þess að sækja um störf hjá Akureyrarbæ og skoða með opnum huga þau störf sem í boði eru:
Því ekki að komast út úr hefðbundnum kynhlutverkum og prófa eitthvað nýtt?
Stelpur/konur: Því ekki að sækja um störf t.d. í gatnagerð eða við garðslátt? Strákar/karlar: Hvernig væri að sækja
um umönnunarstörf t.d. á sambýlum og á dvalarheimili aldraðra?
|
https://www.akureyri.is/is/frettir/ahofnin-a-huna-hlaut-eyrarrosina
|
Áhöfnin á Húna hlaut Eyrarrósina
Áhöfnin á Húna hlaut Eyrarrósina í ár. Eyrarrósin er viðurkenning fyrir framúrskarandi menningarverkefni á
starfssvæði Byggðarstofnunnar. Það var Dorrit Moussaieff forsetafrú, verndari Eyrarrósarinnar, sem afhenti verðlaunin að vanda í
Menningarmiðstöðinni Skaftfelli á Seyðisfirði.
Einnig voru Skrímslasetrið á Bíldudal og Gamla verksmiðjan á Hjalteyri tilnefnd til Eyrarrósarinnar.
Verksmiðjan og Skrímslasetrið hlutu hvort um sig 300.000 krónur og flugferðir innanlands frá Flugfélagi Íslands og Áhöfnin á
Húna hlaut Eyrarrósina, 1.650.000 krónur og flugferðir frá Flugfélagi Íslands.
Áhöfnin á Húna er samstarfsverkefni tónlistarmanna og Hollvina Húna II. Áhöfnin á Húna vakti mikla athygli í sumar
þegar Húni II sigldi hringinn í kringum landið. Haldnir voru 16 tónleikar í sjávarbyggðum landsins.
Byggt á frétt á visir.is.
|
https://www.akureyri.is/is/frettir/enginn-titill-44
|
Breyttur miðbær
Bæjarstjórn Akureyrarkaupstaðar auglýsir hér með breytingu á aðalskipulagi skv. 31. gr. skipulagslaga nr. 123/2010. Tillagan fellur undir lög um
umhverfismat áætlana nr. 105/2006 og fylgir henni umhverfisskýrsla.
Miðbær Akureyrar - aðalskipulagsbreyting
Tillagan gerir ráð fyrir að tákn fyrir nýja strandlínu, útgrafið síki, verði fellt út. Miðbæjarsvæði 2.41.3 M
austan Glerárgötu er stækkað lítillega til suðurs. Afmörkun hafnasvæðis 2.41.5 H er breytt. Legu Glerárgötu er breytt lítillega.
Uppdráttur
Umhverfisskýrsla
Breyting á 3. kafla greinargerðar
Tillaga að deiliskipulagi:
Bæjarstjórn Akureyrarkaupstaðar auglýsir hér með deiliskipulagstillögu skv. 41. gr. skipulagslaga nr. 123/2010. Tillagan fellur undir
lög um umhverfismat áætlana nr. 105/2006 og fylgir henni umhverfisskýrsla.
Miðbær Akureyrar - deiliskipulagsbreyting
Viðfangsefni deiliskipulagsbreytingarinnar er að gera deiliskipulag fyrir miðbæ Akureyrar og jaðarsvæði. Í tillögunni er miðbænum skipt
í sex svæði og er gert ráð fyrir að nýbyggingar rísi á sumum þeirra.
Greinargerð
Uppdráttur
Skýringaruppdráttur
Lóðarmarkauppdráttur
Hljóðvist í miðbæ
Hljóðvist - kort
Umferðartalning og umferðarspár
Tillöguuppdrættir ásamt greinargerðum og umhverfisskýrslum munu liggja frammi í þjónustuanddyri Akureyrarkaupstaðar,
Geislagötu 9, 1. hæð og hjá Skipulagsstofnun frá 22. febrúar til 6. apríl 2014, svo að þeir sem þess óska geti kynnt sér
tillögurnar og gert við þær athugasemdir.
Frestur til að gera athugasemdir við tillögurnar rennur út sunnudaginn 6. apríl 2014 og skal athugasemdum skilað skriflega til skipulagsdeildar
Akureyrarkaupstaðar, Geislagötu 9, 3. hæð eða með tölvupósti (skipulagsdeild@akureyri.is) þar sem nafn, kennitala og heimilisfang sendanda kemur fram.
Hver sá sem ekki gerir athugasemdir við tillöguna innan þessa frests telst vera henni samþykkur.
22. febrúar 2014
Skipulagsstjóri Akureyrarkaupstaðar
|
https://www.akureyri.is/is/frettir/tillogur-um-skipulag
|
Virkjun á Glerádal
Bæjarstjórn Akureyrarkaupstaðar auglýsir hér með breytingu á aðalskipulagi skv. 31. gr. skipulagslaga nr. 123/2010. Tillagan fellur undir lög um
umhverfismat áætlana nr. 105/2006 og fylgja henni umhverfisskýrsla.
Virkjun á Glerárdal, Glerárdalsvirkjun II - aðalskipulagsbreyting
Tillagan gerir ráð fyrir inntakslóni Glerárvirkjunar II á Glerárdal en auk þess er lega fallpípu sýnd á uppdrætti. Einnig
gerir tillagan ráð fyrir nýju iðnaðarsvæði 1.61.6 I og nýju athafnasvæði 1.61.7 A í Réttarhvammi ofan Glerárbrúar.
Uppdráttur
Tillaga að deiliskipulagi:
Bæjarstjórn Akureyrarkaupstaðar auglýsir hér með deiliskipulagstillögu skv. 41. gr. skipulagslaga nr. 123/2010. Tillagan fellur undir lög
um umhverfismat áætlana nr. 105/2006 og fylgir henni umhverfisskýrsla.
Virkjun á Glerárdal - deiliskipulag
Tillagan gerir ráð vatnsaflsvirkjun á Glerárdal sem felst í að stífla Glerá ofan Glerárgils og leiða vatnið eftir um 6
km langri niðurgrafinni þrýstipípu að stöðvarhúsi í Réttarhvammi á skilgreindu iðnaðarsvæði 1.61.6 I. Virkjuð
fallhæð yrði um 240 m og uppsett afl um 3.3 MW. Meðfram fallpípu er gert ráð fyrir útivistarstíg frá þéttbýli og að
inntakslóni. Gert er ráð fyrir geymslu- og vinnslusvæði jarðefna á reit 1.61.7 A.
Uppdráttur 1
Uppdráttur 2
Uppdráttur 3
Skipulags- og byggingarskilmálar
Tillöguuppdrættir ásamt greinargerðum og umhverfisskýrslum munu liggja frammi í þjónustuanddyri Akureyrarkaupstaðar,
Geislagötu 9, 1. hæð og hjá Skipulagsstofnun frá 22. febrúar til 6. apríl 2014, svo að þeir sem þess óska geti kynnt sér
tillögurnar og gert við þær athugasemdir.
Frestur til að gera athugasemdir við tillögurnar rennur út sunnudaginn 6. apríl 2014 og skal athugasemdum skilað skriflega til skipulagsdeildar
Akureyrarkaupstaðar, Geislagötu 9, 3. hæð eða með tölvupósti (skipulagsdeild@akureyri.is) þar sem nafn, kennitala og heimilisfang sendanda kemur fram.
Hver sá sem ekki gerir athugasemdir við tillöguna innan þessa frests telst vera henni samþykkur.
22. febrúar 2014
Skipulagsstjóri Akureyrarkaupstaðar
|
https://www.akureyri.is/is/frettir/mikilvaegi-haskolans-a-akureyri
|
Mikilvægi Háskólans á Akureyri
Stefán B. Sigurðsson, rektor Háskólans á Akureyri, flytur erindi á félagsvísindatorgi við skólann kl. 12.00 miðvikudaginn 26.
febrúar. Í erindinu fjallar Stefán um þróun Háskólans á Akureyri og hvernig hann hefur skapað sér sess í íslensku
þjóðfélagi.
Einnig hver sérstaða hans er í hópi núverandi sjö háskólastofnana og hvernig það á eftir að skipta máli í
framtíðarþróun hans. Þá verður fjallað um áhrifin sem hann hefur haft á landsbyggðaþróun og þá
sérstaklega hvernig samskiptin hafa verið við nærumhverfið, þ.e. Akureyri og nágrenni.
Stefán B. Sigurðsson er líffræðingur að grunnmennt með doktorspróf í læknisfræðilegri lífeðlisfræði
frá læknadeild Háskólans í Lundi, Svíþjóð. Hann starfaði áður sem prófessor við læknadeild HÍ og var
þar deildarforseti í sex ár áður en hann varð rektor HA.
Félagsvísindatorgið verður í stofu M102 og er öllum opið án endurgjalds.
Stefán B. Sigurðsson rektor. Mynd: Unak.is.
|
https://www.akureyri.is/is/frettir/tumi-timalausi-i-alfheimum
|
Tumi Tímalausi í Álfheimum
Leikhópurinn Grímurnar á Akureyri setur upp á stóra sviðinu í Hofi á Akureyri þann 23. mars nk. nýjan barnasöngleik með
tónlistinni af vísnaplötum Gunnars Þórðarsonar, Einu sinni var og Út um græna grundu. Höfundar eru Pétur
Guðjónsson og Jóhanna G. Birnudóttir sem skrifað hafa tvö önnur leikrit sem sett hafa verið upp á Akureyri.
Friðrik Ómar sér um útsetningar laganna og stjórnar upptökum, söng- og kórstjórar eru Heimir Ingimarsson og Margrét
Árnadóttir en Ívar Helgason hannar útlit á sýningunni, auk þess að sjá um leikstjórn og dans. Um 25 börn eru í
sýningunni, auk fullorðinna, svo hátt í 60 manns koma að henni.
Tumi Tímalausi í Álfheimum er sannarlega skemmtun fyrir alla fjölskylduna enda hefur tónlistin lifað með þjóðinni í hartnær
40 ár og er nú endurvakin í ævintýri úr Álfheimum. Hægt er að nálgast miða og fá nánari upplýsingar á
menningarhus.is.
|
https://www.akureyri.is/is/frettir/baejarrad-styrkir-hollvinafelag-huna-ii
|
Bæjarráð styrkir Hollvinafélag Húna II
Halla Björk Reynisdóttir, formaður bæjrráðs, afhenti Hollvinafélagi Húna II styrk að upphæð 750.000 kr. þegar því
var fagnað um borð í eikarbátnum um síðustu helgi að "Áhöfnin á Húna" hlaut Eyrarrósina fyrir framúrskarandi
menningarverkefni á starfssvæði Byggðarstofnunnar árið 2013.
Styrkurinn er veittur vegna fyrirhugaðrar ferðar Húna II til Oslóar í júlí 2014 þar sem áhöfnin á eikarbátnum mun taka
þátt í stórri strandmenningarhátíð. Hátíðin er sú fjórða í röð slíkra hátíða
en sú fyrsta var haldin á Húsavík sumarið 2011.
Í Osló verður lögð sérstök áhersla á báta og ef að líkum lætur verður Húni II eini íslenski
báturinn þar. Einnig er vert að taka fram að hljómsveitin "Áhöfnin á Húna" gerir ráð fyrir að vera í Osló á
sama tíma. Strandmenningarhátíðin í Osló stendur frá 17.-20. júlí og er fyrirhugað að Húni II komi aftur heim til Akureyrar
27. júlí.
Hjörleifur Einarsson, formaður Hollvinafélags Húna II, tekur við styrknum úr hendi Höllu Bjarkar Reynisdóttur. Mynd: Þorgeir Baldursson.
|
https://www.akureyri.is/is/frettir/rekstur-kaffihussins-i-lystigardinum-bodinn-ut
|
Rekstur kaffihússins í Lystigarðinum boðinn út
Fasteignir Akureyrarbæjar hafa ákveðið að bjóða út rekstur kaffihússins í Lystigarðinum. Stefnt er að því að semja
til næstu 10 ára frá og með 15. apríl 2014 og að nýr rekstraraðili geti hafið þar rekstur sinn með vorinu.
Kaffihúsið í Lystigarðinum var reist árið 2012 í tilefni af 100 ára afmæli garðsins og 150 ára afmæli kaupstaðarins.
Rekstur kaffihússins var boðinn út árið 2012 en á haustmánuðum 2013 var sýnt að rekstraraðilar gætu ekki með góðu
móti staðið undir áframhaldandi óbreyttum rekstri og var leigusamningi þá rift. Því var nauðsynlegt að bjóða rekstur
kaffihússins út aftur og verður það gert með auglýsingum í fjölmiðlum.
Kaffihúsið í Lystigarðinum er samtals 177,2 m2 með kjallara og stórri verönd. Frestur til að skila inn tilboðum í rekstur þess
rennur út 21. mars nk.
Mynd: Ragnar Hólm Ragnarsson.
|
https://www.akureyri.is/is/frettir/tillogur-ad-adalskipulagsbreytingum
|
Virkjun og breyttur miðbær
Tillögur að aðalskipulagsbreytingum:
Bæjarstjórn Akureyrarkaupstaðar auglýsir hér með tvær breytingar á aðalskipulagi skv. 31. gr. skipulagslaga nr. 123/2010. Tillögurnar falla
undir lög um umhverfismat áætlana nr. 105/2006 og fylgja þeim umhverfisskýrslur.
Miðbær Akureyrar - aðalskipulagsbreyting
Tillagan gerir ráð fyrir að tákn fyrir nýja strandlínu, útgrafið síki, verði fellt út. Miðbæjarsvæði 2.41.3 M
austan Glerárgötu er stækkað lítillega til suðurs. Afmörkun hafnasvæðis 2.41.5 H er breytt. Legu Glerárgötu er breytt lítillega.
Uppdráttur
Umhverfisskýrsla
Breyting á 3. kafla greinargerðar
Virkjun á Glerárdal, Glerárdalsvirkjun II - aðalskipulagsbreyting
Tillagan gerir ráð fyrir inntakslóni Glerárvirkjunar II á Glerárdal en auk þess er lega fallpípu sýnd á uppdrætti. Einnig
gerir tillagan ráð fyrir nýju iðnaðarsvæði 1.61.6 I og nýju athafnasvæði 1.61.7 A í Réttarhvammi ofan Glerárbrúar.
Uppdráttur
Tillögur að deiliskipulagi:
Bæjarstjórn Akureyrarkaupstaðar auglýsir hér með tvær deiliskipulagstillögur skv. 41. gr. skipulagslaga nr. 123/2010. Tillögurnar
falla undir lög um umhverfismat áætlana nr. 105/2006 og fylgja þeim umhverfisskýrslur.
Miðbær Akureyrar - deiliskipulagsbreyting
Viðfangsefni deiliskipulagsbreytingarinnar er að gera deiliskipulag fyrir miðbæ Akureyrar og jaðarsvæði. Í tillögunni er miðbænum skipt
í sex svæði og er gert ráð fyrir að nýbyggingar rísi á sumum þeirra.
Skipulags- og byggingarskilmálar
Uppdráttur
Skýringaruppdráttur
Lóðarmarkauppdráttur
Hljóðvist við Glerárgötu
Umferðartalning í miðbæ
Virkjun á Glerárdal - deiliskipulag
Tillagan gerir ráð vatnsaflsvirkjun á Glerárdal sem felst í að stífla Glerá ofan Glerárgils og leiða vatnið eftir um 6
km langri niðurgrafinni þrýstipípu að stöðvarhúsi í Réttarhvammi á skilgreindu iðnaðarsvæði 1.61.6 I. Virkjuð
fallhæð yrði um 240 m og uppsett afl um 3.3 MW. Meðfram fallpípu er gert ráð fyrir útivistarstíg frá þéttbýli og að
inntakslóni. Gert er ráð fyrir geymslu- og vinnslusvæði jarðefna á reit 1.61.7 A.
Uppdráttur 1
Uppdráttur 2
Uppdráttur 3
Skipulags- og byggingarskilmálar
Tillöguuppdrættir ásamt greinargerðum og umhverfisskýrslum munu liggja frammi í þjónustuanddyri Akureyrarkaupstaðar,
Geislagötu 9, 1. hæð og hjá Skipulagsstofnun frá 22. febrúar til 6. apríl 2014, svo að þeir sem þess óska geti kynnt sér
tillögurnar og gert við þær athugasemdir. Tillögurnar eru einnig birtar á heimasíðu Akureyrarkaupstaðar: www.akureyri.is/skipulagsdeild undir:
Auglýstar tillögur.
Frestur til að gera athugasemdir við tillögurnar rennur út sunnudaginn 6. apríl 2014 og skal athugasemdum skilað skriflega til skipulagsdeildar
Akureyrarkaupstaðar, Geislagötu 9, 3. hæð eða með tölvupósti (skipulagsdeild@akureyri.is) þar sem nafn, kennitala og heimilisfang sendanda kemur fram.
Hver sá sem ekki gerir athugasemdir við tillöguna innan þessa frests telst vera henni samþykkur.
22. febrúar 2014
Skipulagsstjóri Akureyrarkaupstaðar
|
https://www.akureyri.is/is/frettir/matjurtargardar-til-leigu
|
Matjurtargarðar til leigu
Matjurtagarðar á vegum Akureyrarbæjar verða til leigu sumarið 2014 líkt og verið hefur. Um er að ræða 15 fermetra matjurtagarða og er leigan
8.000 kr. yfir sumarið.
Innifalið í verðinu eru matjurtir, fræ og kartöfluútsæði. Leiðbeiningar og ráðgjöf verða einnig í boði á
staðnum. Athugið að takmarkað magn af matjurtagörðum er til úthlutunar. Eftir að umsóknarfrestur rennur út verður lausum görðum
úthlutað.
Umsóknarfrestur er til og með 7. mars nk.
Einungis er tekið við umsóknum í netfanginu gardur@akureyri.is eða í síma 460 1103. Fram skal koma nafn,
kennitala, símanúmer og netfang umsækjanda.
Matjurtagarðarnir eru eingöngu fyrir fólk sem hefur lögheimili á Akureyri.
Mynd: Auðunn Níelsson.
|
https://www.akureyri.is/is/frettir/flodbylgja-ofneyslunnar-i-ketilhusinu
|
Flóðbylgja ofneyslunnar í Ketilhúsinu
Laugardaginn 1. mars næstkomandi kl. 15 opnar Jonna, Jónborg Sigurðardóttir, innsetninguna Flóðbylgja í Ketilhúsinu á Akureyri.
Þar túlkar hún tilfinningar sínar til flóðbylgju ofneyslunnar sem brýst inn á heimilin og hrifsar allt til sín með dyggri aðstoð
neytenda.
Vitundarvakning er nú loksins að eiga sér stað þegar afleiðing ofgnóttar og sóunar blasir við; tískublætið,
græjusýkin, peningabraskið, allur óþarfa lúxusinn og taumlausa hlutadýrkunin – allt bullið og vitleysan.
Jonna er fædd árið 1966 og útskrifaðist úr málunardeild Myndlistaskólans á Akureyri vorið 1995. Hún lærði
fatahönnun í Mode og Design skolen í Kaupmannahöfn og útskrifaðist þaðan 2011. Jonna hefur tekið þátt í fjölda
samsýninga og haldið nokkrar einkasýningar.
Sýningin stendur til 6. apríl og er opin alla daga nema mánudaga kl. 12-17. Aðgangur er ókeypis.
|
https://www.akureyri.is/is/frettir/gamli-husmaedraskolinn-odlast-nytt-hlutverk
|
Gamli Húsmæðraskólinn öðlast nýtt hlutverk
Hið reislulega hús að Þórunnarstræti 99 sem hýsti upphaflega Húsmæðraskóla Akureyrar öðlast nýtt hlutverk
laugardaginn 1. mars nk. þegar þangað flyst öll skammtíma- og skólavistun fyrir fatlað fólk í bænum.
Þessi starfsemi hafði áður verið starfrækt á þremur stöðum á Akureyri, þ.e.a.s. í Skólastíg 5, Árholti
við Glerárskóla og Birkilundi 10. Um mikla breytingu til batnaðar er að ræða í þjónustu við fatlað fólk á Akureyri
því það telst ótvíræður kostur að hafa alla starfsemina á einum stað og úr Þórunnarstræti er einnig stutt
í margskonar afþreyingu sem fólkið nýtir sér.
Árið 2012 keypti Akureyrarbær 75% eignarhlut ríkisins í húsinu og eignaðist það allt. Húsið er eitt af kennileitum Akureyrar sem
Guðjón Samúelsson húsameistari ríkisins teiknaði. Önnur merk hús á Akureyri eftir Guðjón eru Akureyrarkirkja og Barnaskóli
Akureyrar (Rósenborg). Guðjón lauk hönnun Húsmæðraskólans árið 1943. Byggingameistari hússins var Stefán Reykjalín en
smíðin hófst 1944 og var húsið vígt 13. október 1945.
|
https://www.akureyri.is/is/frettir/songur-hrafnanna
|
Söngur hrafnanna
Hljóðverkið Söngur hrafnanna eftir Árna Kristjánsson verður sýnt í Davíðshúsi við Bjarkarstíg 6 næstu
laugardaga og frumsýnt 1. mars. Leikstjóri er Viðar Eggertsson Útvarpsleikhússtjóri en hljóðvinnslu annast Einar Sigurðsson. Í verkinu er
öllum aðferðum útvarpsleikhússins beitt til að sýna Davíð og samferðafólk hans með listrænum og manneskjulegum hætti.
Raddir fortíðar leika um loftið í húsi við Bjarkarstíg. Þetta er hús Davíðs Stefánssonar frá Fagraskógi.
Hús sem hefur staðið óbreytt í hálfa öld. Árni Kristjánsson píanóleikari og Páll Ísólfsson
tónskáld heimsækja Davíð til að fagna Gullna hliðinu, nýskrifuðu leikriti eftir skáldið. Þeir óttast að Davíð
taki ekki vel í fréttirnar sem þeir þurfa að færa honum frá leikhúsinu fyrir sunnan.
En það eru annarlegri hlutir á seyði þetta kvöld og fleiri raddir á sveimi. Davíð tekst á við ástina sem aldrei gat
orðið og einmanaleikann sem virtist alltaf koma aftur.
Persónur og leikendur:
Davíð: Ólafur Darri Ólafsson
Páll: Hannes Óli Ágústsson
Árni: Hilmir Jensson
Hulda: María Pálsdóttir
Gerda: Aðalbjörg Þóra Árnadóttir
Verkefnið er samstarfsverkefni LA, Útvarpsleikhússins og Minjasafnsins á Akureyri.
Sýningin er ein klukkustund og fer fram í Davíðshúsi, Bjarkarstíg 6.
Kaupa miða.
|
https://www.akureyri.is/is/frettir/hagahverfi-auglysing-um-skipulag
|
Hagahverfi - auglýsing um skipulag
Tillaga að aðalskipulagsbreytingu:
Bæjarstjórn Akureyrarkaupstaðar auglýsir hér með breytingu á aðalskipulagi skv. 31. gr. skipulagslaga nr. 123/2010. Tillagan fellur undir lög um
umhverfismat áætlana nr. 105/2006 og fylgir henni umhverfisskýrsla.
Naustahverfi 3. áfangi - aðalskipulagsbreyting
Tillagan gerir ráð fyrir að legu Naustabrautar verði breytt til að sneiða hjá minjasvæði á Naustum. Íbúðasvæði 3.21.9
Íb er stækkað til norðurs á kostnað opins svæðis 3.21.8 O. Svæði 3.21.10 Íb/S/V og 3.21.11 Íb eru stækkuð til
samræmis. Stofnanasvæði 3.21.4 S er minnkað og hluta svæðisins breytt í svæði fyrir verslun og þjónustu 3.21.19 V. Opið svæði
til sérstakra nota 3.21.8 O breytist til samræmis við breytingar á Naustabraut.
Uppdráttur
Tillaga að deiliskipulagi:
Bæjarstjórn Akureyrarkaupstaðar auglýsir hér með deiliskipulagstillögu skv. 41. gr. skipulagslaga nr. 123/2010. Tillagan fellur undir lög
um umhverfismat áætlana nr. 105/2006 og fylgir henni umhverfisskýrsla ásamt öðrum gögnum.
Hagahverfi – deiliskipulag, Naustahverfi 3. áfangi
Deiliskipulagstillagan tekur til reita 11, 13, og 16 í rammaskipulagi frá 2000. Í samræmi við megindrætti rammaskipulagsins er stefnt að tiltölulega
þéttri byggð í Hagahverfi. Gert er ráð fyrir 552 íbúðum í hverfinu og verður þéttleiki byggðar því um
29,2 íb/ha. 450 íbúðir verða í fjölbýlishúsum og 102 í sérbýlishúsum. Miðað við skipulagstillöguna
eru sérbýlishús (einbýlishús og raðhús) 19% af íbúðafjöldanum en nýta um 48% af flatarmáli
íbúðarbyggðarinnar. Aðalskipulagsbreyting er auglýst samhliða tillögu þessari auk deiliskipulagsbreytingar á reit 28 þar sem
skipulagsmörk verða samræmd og brú á Naustabraut felld út.
Uppdráttur
Skýringaruppdráttur
Greinargerð
Hljóðskýrsla
Þrívíddarlíkan
Skýringarmyndir
Tillaga að deiliskipulagsbreytingu:
Bæjarstjórn Akureyrarkaupstaðar auglýsir hér með breytingu á deiliskipulagi skv. 41. gr. skipulagslaga nr. 123/2010.
Naustahverfi, reitur 28 og Naustagata - deiliskipulagsbreyting
Viðfangsefni deiliskipulagsbreytingarinnar er að legu Naustabrautar er breytt til að sneiða hjá minjasvæði á Naustum. Skipulagsbreyting
þessi er gerð samhliða breytingu á aðalskipulagi Akureyrar vegna breyttrar legu tengibrautarinnar þar sem lagt er mat á áhrif breyttrar legu á
umhverfið.
Uppdráttur
Tillöguuppdrættir ásamt greinargerðum og umhverfisskýrslum munu liggja frammi í þjónustuanddyri Akureyrarkaupstaðar,
Geislagötu 9, 1. hæð og hjá Skipulagsstofnun frá 1. mars til 13. apríl 2014, svo að þeir sem þess óska geti kynnt sér
tillögurnar og gert við þær athugasemdir.
Frestur til að gera athugasemdir við tillögurnar rennur út sunnudaginn 13. apríl 2014 og skal athugasemdum skilað skriflega til skipulagsdeildar
Akureyrarkaupstaðar, Geislagötu 9, 3. hæð eða með tölvupósti (skipulagsdeild@akureyri.is) þar sem nafn, kennitala og heimilisfang sendanda kemur fram.
Hver sá sem ekki gerir athugasemdir við tillögurnar innan þessa frests telst vera þeim samþykkur.
1. mars 2014
Pétur Bolli
Jóhannesson
Skipulagsstjóri Akureyrarkaupstaðar
|
https://www.akureyri.is/is/frettir/afram-vogur
|
Áfram Vogur
SÁÁ efnir til opins borgarafundar um áfengis- og vímuefnavandann í Menningarhúsinu Hofi miðvikudaginn 5. mars kl. 20. Yfirskrift fundarins er
"Áfram Vogur" og verður hann bæði í tali og tónum. Að loknum erindum verður gestum boðið að tjá sig og spyrja spurninga.
Erindi í tónum og tali flytja:
Þórarinn Tyrfingsson yfirlæknir á Vogi
Arnþór Jónsson formaður SÁÁ
Helga Bryndís Magnúsdóttir píanóleikari
Einar Már Guðmundsson rithöfundur
Rúnar Freyr Gíslason leikari
|
https://www.akureyri.is/is/frettir/landsskipulagsstefna-2015-2026
|
Landsskipulagsstefna 2015-2026
Þessa dagana eru haldnir samráðs- og kynnafundir um lýsingu fyrir Landsskipulagsstefnu 2015-2026. Slíkur fundur verður haldinn miðvikudaginn 5. mars á
Hótel KEA á Akureyri frá kl. 15-17. Allir sem þess óska geta komið á framfæri ábendingum og athugasemdum við lýsinguna og skulu
þær berast Skipulagsstofnun í síðasta lagi 12. mars 2014 með bréfi, tölvupósti á landsskipulag@skipulagsstofnun.is eða á www.landsskipulag.is.
Markmið landsskipulagsstefnu er að setja fram leiðarljós um landnotkun, nýtingu lands og landgæða sem tryggir öryggi og heildarhagsmuni við gerð
skipulagsáætlana og stuðlar að sjálfbærri þróun og skilvirkri áætlanagerð. Þá er landsskipulagsstefnu ætlað
að stuðla að samræmingu í stefnumótun ríkis og sveitarfélaga um landnotkun og nýtingu lands.
Landsskipulagsstefna tekur mið af fyrirliggjandi stefnumótandi áætlunum opinberra aðila sem varða landnotkun og stöðu og þróun
skipulagsmála í landinu. Hún byggir jafnframt á markmiðum skipulagslaga og stefnu stjórnvalda um sjálfbæra þróun. Þá
hefur landsskipulagsstefna eftir því sem við á hliðsjón af svæðis- og aðalskipulagsáætlunum sveitarfélaga.
Lýsing Landsskipulagsstefnu 2015-2026
Lýsing Landsskipulagsstefnu 2015-2026 PDF
útgáfa
Fundurinn á Akureyri verður sem áður segir haldinn á Hótel KEA kl. 15-17 miðvikudaginn 5. mars.
Mynd: Auðunn Níelsson.
|
https://www.akureyri.is/is/frettir/baratta-gegn-ofbeldi-a-konum
|
Barátta gegn ofbeldi á konum
Zontaklúbbur Akureyrar og Zontaklúbburinn Þórunn hyrna, í samstarfi við Jafnréttisstofu, boða til hádegisfundar á Hótel KEA
laugardaginn 8. mars kl. 12.00 til 13.30. Tilefnið er Alþjóðlegur baráttudagur kvenna.
Tryggvi Hallgrímsson, félagsfræðingur og sérfræðingur á Jafnréttisstofu, kynnir í erindi sínu Hvað getum við
gert? vinnu starfshóps um karla og jafnrétti. Skýrslan var unnin á síðasta ári fyrir velferðaráðherra. Tryggvi kynnir auk þess
tillögur að leiðum til að takast á við ólíkar birtingarmyndir ofbeldis í samfélaginu.
Guðjón Hreinn Hauksson, menntaskólakennari, fjallar í erindi sínu Samfélag á klámbekk um "námskrá klámsins" og
aðferðir til að gera fólk "fullnuma" - og hvernig klám setur mark sitt á samfélagið.
Ungir feministar í Menntaskólanum á Akureyri, ásamt Þorsteini Péturssyni fyrrum lögreglumanni, munu ávarpa fundarfólk.
Markmið Zonta, sem er alþjóðleg hreyfing kvenna, er að bæta stöðu kvenna hvar sem er í heiminum; lagalega, á sviði
stjórnmála, efnahags og menntunar. Til að ná þessu markmiði styðja Zontaklúbbarnir verkefni á alþjóðavettvangi og hver
klúbbur í sínu landi og heimabyggð. Alþjóðaverkefni Zonta hafa verið fjölmörg, flest í samvinnu við ýmsar stofnanir
Sameinuðu þjóðanna, einkum UNICEF og UNIFEM (nú UN Women). Zontahreyfingin veitir einnig styrki til kvenna sem stunda nám í viðskiptagreinum og eru
við framhaldsnám í geimvísindum og tengdum greinum.
Allir eru hjartanlega velkomnir. Boðið verður upp á súpu fyrir fundarfólk en frjáls framlög eru vel þegin.
|
https://www.akureyri.is/is/frettir/oskudagurinn
|
Öskudagurinn
Mjög gott veður var á öskudaginn á Akureyri og líklega betra en verið hefur þennan dag hin síðari ár. Að venju gengu
glaðbeittir krakkar á milli verslana og fyrirtækja, sungu nokkur lög og þáðu góðgæti að launum.
Myndasmiður Akureyrarstofu var á vappi um bæinn og tók meðfylgjandi myndir.
Smellið á myndirnar til að sjá stærri útgáfur og fletta á milli þeirra.
|
https://www.akureyri.is/is/frettir/vetrarleikar-i-hlidarfjalli
|
Vetrarleikar í Hlíðarfjalli
Iceland Winter Games eða Vetrarleikar Íslands verða settir á Akureyri í dag og keppnin fer fram í Hlíðarfjalli um helgina. Um er að
ræða alþjóðlegt free ski og brettamót. Meðal keppenda eru einstaklingar sem keppt hafa á stórmótum víða um heim á
síðustu árum en einnig munu nokkrir innlendir keppendur sýna hvað í þeim býr.
Undankeppni verður í Hlíðarfjalli á morgun, föstudag, en aðalkeppnin fer fram á laugardag. Þá verður keppt í free skiiing
slopestyle og eru keppendur flestir erlendir en þó eru nokkrir íslenskir keppendur skráðir til leiks. Einnig verður keppt á brettum sama dag í
sömu braut. Búast má við mögnuðum tilþrifum sem gleðja augað. Á föstudeginum verður keppni í samhliða svigi sem
Skíðafélag Akureyrar sér um en sú keppni er opin öllum.
Heimasíða Iceland Winter Games.
Brautin lítur vel út.
|
https://www.akureyri.is/is/frettir/lifaed-a-nordurlandi-lokad
|
Skorið á lífæð milli landshluta
Bæjarráð Akureyrar lýsir yfir áhyggjum sínum vegna þeirrar ákvörðunar forsvarsmanna Vegagerðarinnar að fækka
snjómokstursdögum á Mývatns- og Möðrudalsöræfum. Eiríkur Björn Björgvinsson, bæjarstjóri á Akureyri, segir að
með þessari tilhögun sé skorið á lífæð milli Norður- og Austurlands.
"Að ætla einungis að ryðja leiðina á þriðjudögum og föstudögum er engan veginn boðlegt. Þessi ákvörðun kemur til
með að bitna á daglegu lífi fólks í þessum landshlutum og í raun Íslendinga allra. Þetta bitnar harkalega á fólki sem
þarf að sækja sér þjónustu á milli landshlutanna, dregur mjög úr öryggi þeirra sem þurfa fyrirvaralaust að leita sér
heilbrigðisþjónustu, stríðir gegn hagsmunum ferðaþjónustunnar og einnig er fyrirséð að fyrirtæki á svæðinu tapi
umtalsverðum fjármunum vegna vöruflutninga og flutnings á ferskri matvöru ef akstursleiðin um Öræfin teppist vegna fannfergis," segir Eiríkur
Björn.
Mynd: Ragnar Hólm Ragnarsson.
|
https://www.akureyri.is/is/frettir/island-a-nordurslodum
|
Ísland á norðurslóðum
Föstudaginn 14. mars verður haldið málþing í ráðstefnusal Háskólans á Akureyri um viðskiptatækifæri og breytingar
í ferðaþjónustu, sjávarútvegi, leit, björgun og olíuleit í ljósi breyttra aðstæðna á
norðurslóðum.
Markmið málþingsins nú er að draga fram hnitmiðaða umfjöllun og áþreifanlegar upplýsingar um viðskiptatækifæri og
áskoranir tiltekinna atvinnugreina og dýpka þannig umræðuna um stöðu Íslands á norðurslóðum til skemmri og lengri tíma.
Fjórir fundir verða haldnir yfir daginn um fjórar atvinnugreinar – ferðaþjónustu, sjávarútveg, leit og björgun, og olíuleit –
þar sem fulltrúar fyrirtækja og fræðimenn í viðkomandi greinum miðla reynslu sinni og velta upp hugmyndum um snertifleti til samstarfs í samhengi
við norðurslóðir, með góðri aðstoð pallborðsþátttakenda.
Loftslagbreytingar og bráðnun íss á norðurslóðasvæðinu hafa á undanförnum árum vakið athygli heimsbyggðarinnar í
auknum mæli. Möguleikar er varða betra aðgengi á svæðinu vekja upp vangaveltur varðandi þau viðskiptatækifæri sem þeirri
þróun fylgja. Umræða um aukna starfsemi á svæðinu helst þó í hendur við umræðu um áhrif slíkrar starfsemi
á náttúru og samfélög sem á svæðinu eru. Náttúra svæðisins er viðkvæm og að hana ber að umgangast með
ýtrustu gætni. Viðskiptaleg, samfélagsleg og umhverfisleg sjónarmið eru því óumdeilanlega fléttuð saman.
Málþingið verður sem áður segir í ráðstefnusal Háskólans á Akureyri og stendur frá kl. 8.30-16.00.
Skráning og nánari upplýsingar.
|
https://www.akureyri.is/is/frettir/sa-islandsmeistarar
|
SA Íslandsmeistarar
Lið Skautafélags Akureyrar sigraði lið Bjarnarins með fimm mörkum gegn engu í öðrum úrslitaleik liðanna á Íslandsmóti
kvenna í íshokkí í gærkvöldi og tryggði sér þar með Íslandsmeistaratitilinn í 13. sinn.
Lið SA var sterkara frá byrjun og hafði yfir meiri breidd að ráða. Mikilvægt var að ná að skora snemma en þrátt fyrir ákafa
sókn í fyrsta leiknum syðra á fimmtudagskvöldið létu mörkin standa á sér. Það var því nokkru fargi létt af
liðinu þegar Anna Sonja Ágústsdóttir skoraði eftir tæplega fjögurra mínútna leik.
Seint í fyrsta leikhlutanum bætti svo Sarah Smiley við örðu marki og þrátt fyrir ákafa sókn stóðu leikar þannig alveg fram
í upphaf þriðja leikhluta. Anna Sonja skoraði þá sitt annað mark og kom SA í 3-0, Bergþóra Heiðbjört
Bergþórsdóttir skoraði fjórða markið þegar um kortér var eftir af leiknum og svo kórónaði fyrirliðinn Kristín
Björg Jónsdóttir sigurinn með fimmta marki SA fjórum mínútum fyrir leikslok.
Öruggur sigur SA og sætur að auki eftir að liðið missti af deildarmeistaratitlinum í hendur Bjarnarins á dögunum. Úrslitin: SA - Björninn
5-0 (2-0, 0-0, 3-0).
Umfjöllun mbl.is - viðtal mbl.is við Kristínu
Björgu fyrirliða.
Frétt af heimasíðu Skautafélags Akureyrar.
Myndir: Elvar Freyr Pálsson.
|
https://www.akureyri.is/is/frettir/songveisla-i-glerarkirkju
|
Söngveisla í Glerárkirkju
Fjórir karlakórar sameina krafta sína á söngmóti í Glerárkirkju næstkomandi laugardag, kl. 17.00. Mótið ber yfirskriftina
„Hæ-Tröllum" og er þetta í fimmta sinn sem Karlakór Akureyrar-Geysir stefnir til Akureyrar karlakórum alls staðar að af landinu.
„Hæ-Tröllum“ var fyrst haldið árið 2006 og hefur síðan verið haldið annað hvert ár. Þátttakendur að þessu
sinni eru, auk Karlakórs Akureyrar-Geysis, Karlakór Dalvíkur, Karlakórinn Stefnir úr Mosfellsbæ og Karlakórinn Drífandi af
Fljótsdalshéraði. Samtals koma þarna saman vel á annað hundrað söngmenn.
Á mótinu flytur hver kór sína dagskrá og syngur 4-5 lög. Síðan sameina kórarnir krafta sína og flytja nokkur stórvirki
úr sögu íslensks karlakórasöngs. Þarna gefst því kærkomið tækifæri til að heyra þessi verk flutt af stórum og
öflugum kór. Sannkölluð söngveisla.
„Hæ-Tröllum“ er einn af föstum liðum í fjölbreyttu starfi Karlakórs Akureyrar-Geysis. Á þessu starfsári stendur kórinn
fyrir fernum tónleikum. Í september hélt kórinn tónleika í Miðgarði ásamt Karlakór Kjalnesinga. Jólatónleikar voru
haldnir í Akureyrarkirkju á aðventunni, í samstarfi við stúlknakór kirkjunnar. Á „Hæ-Tröllum“ sameinast á Akureyri
söngmenn frá Vestur-, Norður- og Austurlandi. Vortónleikar kórins verða svo á sínum stað og að þessu sinni verður lögð
áhersla á verk eftir íslenska höfunda.
|
https://www.akureyri.is/is/frettir/tillaga-kristins-e-hrafnssonar-og-studio-granda-valin
|
Tillaga Kristins E. Hrafnssonar og Studio Granda valin
Niðurstaða dómnefndar í samkeppni um nýtt kennileiti fyrir heimskautsbautinn í Grímsey var tilkynnt í dag, mánudaginn 10. mars kl. 14
í Menningarhúsinu Hofi. Dómnefnd var einróma um vinningstillöguna sem er unnin af Kristni E. Hrafnssyni og Studio Granda. Samkeppnin var opin hönnuðum,
arkitektum og myndlistamönnum. Skilafrestur gagna var til 31. janúar 2014 og verðlaunaféð var 1.000.000 kr.
Forsaga málsins er sú að árið 2011 sótti Akureyrarstofa um styrk til Framkvæmdasjóðs ferðamannastaða um gerð nýs
tákns eða kennileitis fyrir heimskautsbauginn í Grímsey. Ákveðið var að hluta verkefnið niður í þrjá áfanga og er
búið að fá styrk í fyrstu tvo áfangana eða samtals um 2.5 milljónir króna. Mótframlag Akureyrarbæjar og samstarfsaðila er
jafnhá upphæð.
Nú þegar niðurstaða er fengin verður unnið með vinningshöfum að útfærslu vinningstillögunnar í samstarfi við verkkaupa,
verkið smíðað og því komið fyrir í Grímsey. Ekki verður hægt að hefja þennan áfanga fyrr en búið er að
afgreiða umsóknir í Framkvæmdasjóð ferðamannastaða á þessu ári en áframhald verkefnisins byggist á að styrkur
fáist í síðasta áfanga þess.
Leitað var að myndrænu tákni fyrir eyjuna sem gæti orðið að aðdráttarafli í sjálfu sér og hægt væri að nota
á ólíka vegu, t.d. við gerð minjagripa. Kennileitinu er ætlað að styrkja Grímsey og stöðu hennar sem nyrsta odda Íslands, á
heimskautsbaugnum. Unnið verður með vinningshafa að frekari hönnun og útfærslu tillögunnar. Samkeppnin fór fram samkvæmt samkeppnislýsingu,
fylgigögnum og samkeppnisreglum Hönnunarmiðstöðvar Íslands.
Smellið á myndirnar til að sjá stærri útgáfur og fletta á milli þeirra.
Í skýringartexta með verkinu frá vinningshöfum segir meðal annars:
HRINGUR OG KÚLA / ORBIS ET GLOBUS / CIRCLE AND SPHERE
VERKIÐ er grásteinskúla sem er 3 m í þvermál. Kúlunni er ætlað að standa á heimskautsbaugnum þar sem hann er á
hverjum tíma en skv. útreikningum færist hann til á hverju ári vegna svokallaðrar pólriðu jarðar. Kúlunni er velt á rétta
breidd að vori ár hvert og þokast hún þannig norður af eyjunni nálægt árinu 2047. Árleg færsla er ýmist í norður
eða suður og því er um mjög hægfara ferli að ræða en um þessar mundir er hreyfingin að snúast í suður og verður svo
næstu 10 árin eða svo. Þá snýst hún til norðurs þar til ekki verður komist lengra en á stuttu árabili mun hún standa
þar kynn áður en hún tekur síðustu suður- og norðursveifluna og fer endanlega út af eyjunni.
KÚLAN sýnir einungis legu heimskautsbaugsins. Sá sem gengur í kringum hana hefur farið norður fyrir heimskautsbaug og suður fyrir hann aftur. Árleg
tilfærsla kúlunnar getur verið dagsettur atburður ár hvert en þá taka eyjarskeggja og gestir sig saman og koma henni á sinn stað með
sameiginlegu átaki og nauðsynlegum hjálpartækjum. Ferill kúlunnar frá 2014 og til endaloka verður lagður með söguðum rekavið og
þannig tryggt að allir komist að henni frá vegarslóðanum sem liggur út á Eyjarfót. Rekaviðarlagður stígurinn yrði að lokum
það eina sem eftir væri til vitnis um heimskautsbauginn í Grímsey.
VEGARSLÓÐI úr þorpinu og norður eftir eyjunni verður hluti verksins og gerður að góðum göngustíg. Stígurinn sýnir
þannig færslu heimskautsbaugsins norður eftir eyjunni og er hann um 2,5 km á lengd frá áningarstaðnum við flugvöllinn en 3,7 km frá
höfninni/þorpinu en baugurinn kom fyrst inn í þorpið um 1810 og hefur því færst þessa leið á rúmum 200 árum. Þessa
færslu á heimskautsbaugnum má merkja með ártölum í rekaviðardrumba á stígnum en með því móti stækkar
það áhugaverða svæði sem gestir mundu ella fara um eyjuna og kúlan fengi hlutdeild í því stórkostlega sjónarspili sem
náttúran sýnir með síbreytileika allra hluta. Allt er á hreyfingu og áhrifasvæði heimskautsbaugsins verður þannig mun stærra en
einn lítill og fastur punktur.
Steve Christer frá Studio Granda og Kristinn E. Hrafnsson.
|
https://www.akureyri.is/is/frettir/ibuafundur-i-hrisey
|
Íbúafundur í Hrísey
Íbúafundur verður haldinn í Hrísey fimmtudaginn 20. mars kl. 16.00 í Íþróttamiðstöðinni. Þar verða kynntar
niðurstöður málþings sem haldið var í september og fjallaði meðal annars um atvinnumál, byggðaþróun, þjónustu við
íbúa, samgöngur, sumarhús, afþreyingu, ferðaþjónustu, umhverfismál og heilbrigðismál.
Allir sem láta sig málefni Hríseyjar varða eru hvattir til að mæta á fundinn. Boðið verður upp á súpu og brauð í lok
fundarins kl. 18.00.
|
https://www.akureyri.is/is/frettir/styrkir-ur-husverndarsjodi-3
|
Styrkir úr Húsverndarsjóði
Stjórn Akureyrarstofu úthlutar úr Húsverndarsjóði Akureyrarbæjar og verða að þessu sinni veittir tveir styrkir, hvor um sig að
upphæð 300.000 kr. Sjóðurinn styrkir: 1) Viðhald og endurbætur á friðlýstum og friðuðum húsum og mannvirkjum á Akureyri. 2)
Viðhald og endurbætur á húsum og mannvirkjum sem hafa varðveislugildi á Akureyri.
Styrkjunum er ætlað að standa undir viðbótarkostnaði sem til fellur vegna friðlýsingar, friðunar eða varðveislugildis.
Umsóknum skal skilað inn á þar til gerðu umsóknareyðublaði í þjónustuanddyri Ráðhússins, Geislagötu 9, eða
á tölvutæku formi í netfangið kristinsoley@akureyri.is. Þess skal vandlega gætt að allar umbeðnar upplýsingar komi fram.
Hægt að nálgast umsóknareyðublöð í Ráðhúsinu eða á heimasíðu Akureyrarbæjar.
Umsóknarfrestur er til 26. mars nk.
|
https://www.akureyri.is/is/frettir/stett-med-stett-i-deiglunni
|
Stétt með stétt í Deiglunni
Laugardaginn 15. mars kl. 15 verður opnuð samsýningin "Stétt með stétt" í Deiglunni á Akureyri. Þar sýnir fjöldi listamanna verk
sem öll eru unnin út frá gangstéttum í Listagilinu. Hver listamaður býr til sína eigin hellu í myndverki og saman mynda þær eina
stétt. Þannig samanstendur sýningin af hellum sköpuðum af fólki úr öllum stéttum þjóðfélagsins.
Sýningin stendur til 20. apríl og er opin alla daga nema mánudaga kl. 12-17. Aðgangur er ókeypis.
|
https://www.akureyri.is/is/frettir/kynning-a-deiliskipulagi-fyrir-2-afanga-halanda
|
Kynning á deiliskipulagi fyrir 2. áfanga Hálanda
Kynning á deiliskipulagi fyrir 2. áfanga Hálanda
Hér að neðan og í þjónustuanddyri Ráðhúss Akureyrar er til kynningar deiliskipulag fyrir 2. áfanga Hálanda í samræmi
við 4. mgr. 40. gr. skipulagslaga nr. 123/2010 sem afgreidd var í skipulagsnefnd þann 12. mars 2014.
Uppdráttur
Greinargerð
13. mars 2014
Skipulagsstjóri Akureyrarkaupstaðar
|
https://www.akureyri.is/is/frettir/aukin-umsvif-a-glerartorgi
|
Aukin umsvif á Glerártorgi
Fasteignafélagið Eik hefur sem kunnugt er eignast verslunarmiðstöðina Glerártorg og á hádegisverðarfundi Samtaka atvinnurekenda á Akureyri
í dag kynntu Garðar Hannes Friðjónsson forstjóri Eikar og Vilhelm Patrick Bernhöft framkvæmdastjóri eignasviðs félagsins það sem
framundan er á Glerártorgi. Kom fram í máli þeirra að blómlegir tímar séu nú að fara í hönd og að innan
fárra mánaða muni verslunarmiðstöðin hafa tekið stakkaskiptum.
Í byrjun þessa árs bárust fregnir af því að 12 verslunarrými stæðu auð á Glerártorgi en samkvæmt
upplýsingum Garðars og Vilhelms hefur nú verið samið við nýja rekstraraðila um öll plássin nema þrjú en vonir standa til að
þau verði einnig leigð út fljótlega.
Garðar og Vilhelm lögðu áherslu á að styrkja þurfi innviði Glerártorgs, stórauka markaðsstarf og byggja þar upp góða
þjónustu við viðskiptavini, ekki síst barna- og fjölskyldufólk. Mjög góð mæting var á fundinn og almennt gerður
góður rómur að máli félaganna frá Eik fasteignafélagi.
Frá fundinum í hádeginu í dag.
|
https://www.akureyri.is/is/frettir/akureyri-vinsael-medal-islendinga
|
Akureyri vinsæl meðal Íslendinga
Ferðamálastofa hefur kynnt niðurstöður úr könnun um ferðalög Íslendinga á árinu 2013 sem MMR gerði. Í könnuninni
voru tilgreindir 55 staðir um allt land (6-9 í hverjum landshluta) og svarendur beðnir að merkja við hvort ferðalög þeirra hefðu legið þangað
á árinu. Akureyri er efst á blaði en helmingur svarenda sem ferðaðist innanlands kom þangað á síðasta ári.
Listi yfir 10 fjölsóttustu staðina árið 2013:
- Akureyri
49,6%
- Borgarnes
33,9%
- Þingvellir/Gullfoss/Geysir
30,1%
- Skagafjörður
22,5%
- Egilsstaðir/Hallormsstaður
21,6%
- Mývatnssveit
21,3%
- Hvalfjörður
20,0%
- Vík
19,1%
- Húsavík
17,6%
- Kirkjubæjarklaustur
17,3%
Nánar er fjallað um könnunina á heimasíðu Ferðamálastofu.
Akureyri heillar. Mynd: Auðunn Níelsson.
|
https://www.akureyri.is/is/frettir/fritt-i-bio
|
Frítt í bíó
Líkt og fyrri ár teygir Franska kvikmyndahátíðin anga sína til Akureyrar með sýningu nokkurra vel valinna bíómynda.
Hátíðin var sett í gær með sýningu myndarinnar "Málverkið" en auk hennar eru fjórar aðrar eðalmyndir á dagskránni.
Að þessu sinni fara sýningar fram í Hamraborg í Menningarhúsinu Hofi 16.-19. mars í samvinnu við Akureyrarstofu og aðgangseyrir er enginn.
Fræðast má um bíómyndirnar á heimasíðu hátíðarinnar.
|
https://www.akureyri.is/is/frettir/makrill-a-villigotum
|
Makríll á villigötum
Undanfarin misseri hefur breytt hegðunarmynstur makrílstofnsins í norðaustur Atlantshafi valdið harðvítugum deilum um skiptingu kvóta sem ekki
sér fyrir endann á. Á lögfræðitorgi þriðjudaginn 18. mars leitar Peter Ørebech svara við því með hvaða hætti megi
bregðast við breyttu flökkumynstri deilistofna eins og makríls og hvernig ríki, sem litla sem enga veiðireynslu hafa haft af slíkum deilistofnum áður
en þeir gerðu innrás í fiskveiðilögsögu þeirra, geti komið að ákvörðunum um útdeilingu kvóta sem önnur
strandríki hafa áður skipt sín á milli.
Breytt flökkumynstur skapar tvenns konar vanda sem Peter fjallar um. Annars vegar ræðir hann um veikleika alþjóðlegra sáttmála og laga, og
svæðisbundinna samninga sem valda því að erfitt er að byggja á þeim við lausn áður nefndra vandamála. Hins vegar fjallar Peter um
þann vanda sem skapast þegar útdeila skal ákvörðuðum heildarkvóta, þ.e. taka ákvörðun um hve mikinn kvóta hvert
strandríki fyrir sig á að fá og á hvaða forsendum.
Peter Ørebech er prófessor við lagadeild Háskólans í Tromsø þar sem hann kennir m.a. hafrétt og Evrópurétt.
Fyrirlesturinn verður haldinn kl. 12 í stofu M101 í Sólborg við Norðurslóð. Hann er á ensku og öllum opinn.
Mynd: Ragnar Hólm Ragnarsson.
|
https://www.akureyri.is/is/frettir/starfslaun-listamanna-a-akureyri-2
|
Starfslaun listamanna á Akureyri
Stjórn Akureyrarstofu auglýsir eftir umsóknum um starfslaun listamanna fyrir tímabilið 1. júní 2015 til 31. maí 2016. Starfslaunum verður
úthlutað til eins listamanns og hlýtur viðkomandi 9 mánaða starfslaun.
Markmiðið er að listamaðurinn sem starfslaunin hlýtur geti helgað sig betur listsköpun sinni eða einstökum verkefnum á vettvangi hennar á
tímabilinu. Einungis listamenn sem eiga lögheimili á Akureyri koma til greina.
Umsækjendur skili, ásamt umsókn, upplýsingum um listferil sinn og greinargóðum upplýsingum um hvernig starfslaunatíminn skal notaður.
Umsóknum skal skilað í þjónustuanddyri Ráðhússins að Geislagötu 9.
Nánari upplýsingar veitir Hulda Sif Hermannsdóttir, verkefnisstjóri viðburða og menningarmála, hjá Akureyrarstofu í netfanginu huldasif@akureyri.is
Samþykkt um starfslaun listamanna.
Umsóknarfrestur er til og með 4. mars 2015.
Mynd: Auðunn Níelsson.
|
https://www.akureyri.is/is/frettir/formleg-vigsla-i-thorunnarstraeti-99
|
Formleg vígsla í Þórunnarstræti 99
Um síðustu mánaðamót fluttist öll skammtíma– og skólavistun fyrir fatlað fólk á Akureyri í
Þórunnarstræti 99 þar sem áður var gamli Húsmæðraskólinn. Miðvikudaginn 19. mars verður formleg vígsluathöfn á
húsinu eftir gagngerar endurbætur sem hafa átt sér stað.
Athöfnin hefst klukkan 17 og eftir það verður opið hús í gamla Húsmæðraskólanum þar sem gestum og gangandi gefst kostur á
að skoða húsakynnin og kynna sér starfsemina í húsinu.
Allir velkomnir.
|
https://www.akureyri.is/is/frettir/enginn-titill-45
|
Tekatlar í Mjólkurbúð
Helgina 22.-23. mars verður sýning á tekötlum úr jarðleir í Mjólkurbúðinni í Listagilinu. Katlana gerðu þrettán
konur á námskeiði hjá Sigríði Ágústsdóttur leirkerasmiði. Unnið var með hvítan og rauðan jarðleir og katlarnir
mótaðir í höndum frá grunni.
Námskeiðin fóru fram í handverksmiðstöðinni Punktinum sem er lifandi og opinn staður fyrir unga sem aldna. Boðið er upp á margskonar
námskeið á Punktinum og eru leirmótunarnámskeið meðal þess sem í boði er.
Opið verður laugardaginn 22. mars og sunnudaginn 23. mars frá kl. 14-17.
Mynd: Mjólkurbúðin í Listagili.
|
https://www.akureyri.is/is/frettir/ibuafundur-i-hrisey-1
|
Íbúafundur í Hrísey
Íbúafundur verður haldinn í Hrísey fimmtudaginn 20. mars kl. 16.00 í Íþróttamiðstöðinni. Þar verða kynntar
niðurstöður málþings sem haldið var í september og fjallaði meðal annars um atvinnumál, byggðaþróun, þjónustu við
íbúa, samgöngur, sumarhús, afþreyingu, ferðaþjónustu, umhverfismál og heilbrigðismál.
Allir sem láta sig málefni Hríseyjar varða eru hvattir til að mæta á fundinn. Boðið verður upp á súpu og brauð í lok
fundarins kl. 18.00.
Mynd: Ragnar Hólm Ragnarsson.
|
https://www.akureyri.is/is/frettir/nr-264-2014-auglysing-um-skipulagsmal-i-akureyrarkaupstad
|
Nr. 264/2014 AUGLÝSING um skipulagsmál í Akureyrarkaupstað - Stórholt - Lyngholt
Breyting á deiliskipulagi fyrir Stórholt - Lyngholt.
Bæjarstjórn Akureyrarkaupstaðar hefur þann 21. janúar 2014 í samræmi
við 2. mgr. 43. gr. skipulagslaga nr. 123/2010 samþykkt deiliskipulagsbreytingu fyrir Lyngholt – Stórholt.
Breytingin felur í sér stækkun byggingarreits við Lyngholt 7.
Deiliskipulagstillagan hefur hlotið þá meðferð sem skipulagslög mæla fyrir um og öðlast hún þegar gildi.
F.h. Akureyrarkaupstaðar, 28. febrúar 2014,
Margrét Mazmanian Róbertsdóttir, verkefnastjóri skipulagsmála.
B-deild - Útgáfud.: 18. mars 2014
|
https://www.akureyri.is/is/frettir/sa-vikingar-eru-islandsmeistarar
|
SA Víkingar eru Íslandsmeistarar
SA Víkingar lögðu Björninn 5-3 í þriðja leik liðanna á Íslandsmóti karla í íshokkí og lönduðu
Íslandsmeistaratitlinum með sannkölluðum glæsibrag. Þeir unnu einvígið 3-0. Fyrr í mánuðinum tryggði SA sér
Íslandsmeistaratitil kvenna í íshokkí í 13. sinn. Því má með sanni segja að Akureyringar séu með tögl og hagldir
í íshokkí á Íslandi.
Lýsingu á gangi leiksins í gærkvöldi má lesa á heimasíðu
Skautafélags Akureyrar.
Mynd: Elvar Freyr Pálsson.
|
https://www.akureyri.is/is/frettir/skipulagslysing-fyrir-deiliskipulag-verkmenntaskolans-a-akureyri-1
|
Skipulagslýsing fyrir deiliskipulag Verkmenntaskólans á Akureyri
Unnið er að gerð deiliskipulags fyrir Verkmenntaskólann á Akureyri. Skipulagslýsingin liggur frammi í þjónustuanddyri Ráðhúss
Akureyrar og er aðgengileg hér að neðan. Ábendingum er hægt að koma á framfæri skriflega til skipulagsdeildar í Ráðhúsi
Akureyrar, Geislagötu 9, 600 Akureyri eða á netfangið: skipulagsdeild@akureyri.is innan tveggja vikna frá auglýsingu þessari.
Skipulagslýsing
19. mars 2014
Skipulagsstjóri Akureyrarkaupstaðar
|
https://www.akureyri.is/is/frettir/ibuafundi-i-hrisey-frestad
|
Íbúafundi í Hrísey frestað
Vegna vonskuveðurs og slæmrar færðar hefur íbúafundi sem halda átti í dag í Hrísey verið frestað til miðvikudagsins 26.
mars.
Á fundinum 26. mars verða kynntar niðurstöður málþings sem haldið var í september og fjallaði meðal annars um atvinnumál,
byggðaþróun, þjónustu við íbúa, samgöngur, sumarhús, afþreyingu, ferðaþjónustu, umhverfismál og
heilbrigðismál. Allir sem láta sig málefni Hríseyjar varða eru hvattir til að mæta á fundinn miðvikudaginn 26. mars kl. 16. Boðið
verður upp á súpu og brauð í lok fundarins kl. 18.00.
Mynd: Ragnar Hólm Ragnarsson.
|
https://www.akureyri.is/is/frettir/nr-268-2014-auglysing-um-skipulagsmal-i-akureyrarkaupstad
|
Nr. 268/2014 AUGLÝSING um skipulagsmál í Akureyrarkaupstað - Hlíðarfjall
Deiliskipulag Hlíðarfjalls.
Bæjarstjórn Akureyrarkaupstaðar hefur þann 4. febrúar 2014 í samræmi við 3. mgr. 41. gr.
skipulagslaga nr. 123/2010 samþykkt deiliskipulag fyrir Hlíðarfjall.
Deiliskipulagið gerir m.a. ráð fyrir nýjum skíðalyftum, þjónustumiðstöð, gistiskálum og hótelum. Nýjar
skíðaleiðir eru skilgreindar og gert ráð fyrir nýju vatnssöfnunarlóni til snjóframleiðslu.
Með auglýsingu þessari fellur úr gildi eldra deiliskipulag fyrir Hlíðarfjall, ásamt síðari breytingum.
Deiliskipulagstillagan hefur hlotið þá meðferð sem skipulagslög mæla fyrir um og öðlast hún þegar gildi.
F.h. Akureyrarkaupstaðar, 4. mars 2014,
Margrét Mazmanian Róbertsdóttir, verkefnastjóri skipulagsmála.
B-deild - Útgáfud.: 19. mars 2014
|
https://www.akureyri.is/is/frettir/gamall-draumur-ad-raetast
|
Gamall draumur að rætast
„Draumurinn er að koma nýja skálanum á sinn stað fyrir páska en það er ekki víst að það takist, við vonum
auðvitað hið besta,“ segir Hilmar Antonsson formaður Ferðafélags Akureyrar.
Félagið er að byggja gönguskála sem ætlað er að leysa af hólmi gamlan skála, Lamba á Glerárdal. „Nýi
skálinn er 44 fermetrar og í honum geta gist sextán manns en í gamla Lamba er gistirými fyrir sex manns, þannig að þetta verður mikil breyting,
nánast bylting.
Mynd og frétt af Vikudagur.is.
Mynd: Vikudagur/Karl Eskil.
|
https://www.akureyri.is/is/frettir/deiliskipulag-fyrir-midbaer-akureyrar-glerargata-3-5-7-nidurstada-baejarstjornar
|
Deiliskipulagsbreyting fyrir Miðbær Akureyrar, Glerárgata 3, 5 & 7, niðurstaða bæjarstjórnar
Bæjarstjórn Akureyrarkaupstaðar hefur þann 18. mars 2014 samþykkt deiliskipulagsbreytingu fyrir Miðbæinn - Glerárgötu 3, 5 & 7 í
samræmi við 3. mgr. 43. gr. skipulagslaga nr. 123/2010.
Skipulagssvæðið afmarkast af Glerárgötu í austri, Gránufélagsgötu í norðri, Geislagötu í vestri og húsum við
Glérárgötu 1 og 3b að sunnanverðu.
Tillagan gerir ráð fyrir sameiningu lóða 3, 5 og 7 við Glerárgötu.
Tillagan var auglýst frá frá 8. janúar til 19. febrúar 2014. Ein athugasemd barst sem leidd ekki til breytinga á skipulaginu.
Deiliskipulagið hefur verið sent Skipulagsstofnun og tekur það gildi með auglýsingu í B-deild Stjórnartíðinda.
Þeir sem óska nánari upplýsinga um tillöguna og niðurstöðu bæjarstjórnar, geta snúið sér til skipulagsdeildar
Akureyrarkaupstaðar, Geislagötu 9, 3. hæð.
20. mars 2014
Skipulagsstjóri Akureyrarkaupstaðar
|
https://www.akureyri.is/is/frettir/lyklarnir-afhentir
|
Lyklarnir afhentir
Formleg vígsla á húsnæði fyrir alla skammtíma– og skólavistun fyrir fatlað fólk á Akureyri í
Þórunnarstræti 99 fór fram í gær. Að lokinni vígsluathöfn gafst gestum og gangandi kostur á að skoða húsakynnin og kynna
sér starfsemina í húsinu. Stöðugur straumur fólks var í húsið fram eftir kvöldi og var ekki annað að sjá en að
bæjarbúum líkaði vel það sem fyrir augu bar.
Saga hússins og framkvæmda þar
Árið 1943 lauk húsameistari ríkisins, Guðjón Samúelsson, við teikningar sínar af Húsmæðraskóla Akureyrar.
Guðjón teiknaði nokkur hús á Akureyri á ferli sínum og má þar nefna Póst- og símabygginguna, Landsbankahúsið,
Gagnafræðaskóla Akureyrar, Íþróttahúsið við Laugagötu, Sundlaug Akureyrar og Akureyrarkirkju. Húsið að
Þórunnarstræti 99 ásamt Akureyrarkirkju eru að segja má þau einu sem eftir eru í nánast óbreyttri mynd og hefur því gamla
Húsmæðraskólabyggingin mikið varðveislugildi. Byggingameistari hússins var Stefán Reykjalín og hófst smíði þess
árið 1944 og var það vígt 13. október 1945.
Veturinn 1983-1984 var síðasti starfsvetur Húsmæðraskólans og rann þá starfsemi hans inn í nýstofnað
hússtjórnarsvið Verkmenntaskólans á Akureyri. Verkmenntaskólinn starfaði í húsinu til vorsins 2002 þegar
hússtjórnarsviðið flutti í nýtt húsnæði á Eyrarlandsholti. Eftir það var húsið notað af Háskólanum
og síðustu árin af Akureyrarakademíunni.
Í byrjun árs 2012 var skipaður vinnuhópur með fulltrúum frá stjórn Fasteigna Akureyrarbæjar,
félagsmálaráði, fjölskyldudeild, búseturdeild og Fasteignum Akureyrarbæjar, sem hafði það hlutverk að fara yfir þjónustu
við fötluð börn og ungmenni með það í huga að sameina á einn stað rekstur skammtímavistunar og skólavistunar á Akureyri. Auk
þess var markmiðið að bæta þjónustu og að færa starfsemina á stað þar sem húsnæðið uppfyllti betur þarfir
notenda. Þá kviknaði sú hugmynd að athuga hvort ekki væri hægt að nota Húsmæðraskólann.
Húsið var í sameiginlegri eigu ríkisins (75%) og Akureyrarbæjar (25%) þar til í júní 2012 þegar Akeyrarbær kaupir
hlut ríkisins. Kaupverð á 75% hlut ríkisins í húsinu var 45 milljónir króna.
Í júlí 2012 var hafist handa við hönnun breytinganna og eftir verðkönnun til hönnuða á Akureyri ar samið við eftirfarandi:
Arkitektur.is / Gísla Kristinsson um arkitektahönnun
AVH um burðarþols- og lagnahönnun
Verkís um raflagnahönnun
Húsið er tvær hæðir og kjallari. Húsið verður nýtt þannig að 1. hæð verður notuð undir dagvistun og
og 2. hæð verður nýtt að mestu fyrir skammtímavistun fyrir fatlaða. Kjallara er enn óráðstafað.
Brúttó grunnflötur hverrar hæðar er um 310 m² og heildargrunnflötur byggingarinnar er því um 926 m².
Endurnýja þurfti allt ytra byrði hússins, gera við og endurnýja tröppur, endurnýja gler, endurnýja þak, sem og
drenlögn og frárennslislagnir svo eitthvað sé nefnt. Innandyra þurfti að skipta út hurðum, gólfefnum, endurnýja ofnakerfi, vatnslagnir,
hreinlætislagnir, raflagnir og mála húsnæðið í heild. Setja þurfti upp brunaviðvörunarkerfi, neyðarlýsingu, sprinklerkerfi og
loftræstingu í rými sem eru án glugga. Auk þess þurfti að setja lyftu í húsnæðið og útbúa flóttaleiðir
eins og kröfur gera ráð fyrir.
Verkið var boðið út í byrjun apríl 2013.
Þeir verktakar sem unnu að verkinu voru:
Aðalverktaki: L&S verktakar ehf
Pípulagnir: Varmastýring ehf
Rafmagn: Rafmenn ehf
Blikksmíði: Blikk og tækniþjónustan ehf
Múrverk/steining: Magnús Gíslason
Jarðvegsframkvæmdir: Finnur ehf.
Eftirlit var í höndum Fasteigna Akureyrarbæjar
Kostnaður við þessa byggingu er um 200 milljónir króna og kostnaður við endurnýjun á búnaði um 10 milljónir
kr.
Lýður Hákonarson framkvæmdastjóri L&S verktaka afhendir Guðna Helgasyni framkvæmdastjóra Fasteigna Akureyrarbæjar lyklana að breyttu húsi og Oddur Helgi Halldórsson formaður framkvæmdaráðs fylgist með.
|
https://www.akureyri.is/is/frettir/vonskuvedur
|
Vonskuveður
Vonskuveður hefur verið á Akureyri í dag og er færð víða farin að spillast í íbúðahverfum í efri hluta bæjarins
og á Eyrinni. Unnið verður að því að ryðja götur fram eftir degi og byrjað aftur snemma í fyrramálið. Veðurspáin lofar
skárra veðri seinnipartinn á morgun.
Meðfylgjandi myndir voru teknar á Akureyri í morgun. Smellir á þær til að sjá stærri útgáfur og fletta á milli
þeirra.
|
https://www.akureyri.is/is/frettir/milljon-fyrir-goda-hugmynd
|
Milljón fyrir góða hugmynd
Atvinnu– og nýsköpunarhelgin verður haldin á Akureyri 28.-30. mars nk. Markmiðið er að hjálpa einstaklingum og fyrirtækjum að
útfæra snjallar hugmyndir, koma þeim í framkvæmd og á framfæri við rétta aðila.
Viðburðurinn er opinn öllum 18 ára og eldri sem eru með eigin viðskiptahugmynd og þá sem hafa áhuga á að leggja sitt að mörkum
við að fullmóta viðskiptahugmyndir annarra. Unnið er í hópum yfir helgina að nánari útfærslu hugmyndanna og fjöldi
frumkvöðla og annarra sérfræðinga veitir ráðgjöf. Nánari upplýsingar um hvernig vinnulagi er háttað og skráningarform er
að finna á www.ana.is.
Fyrir bestu hugmyndina sem fram kemur eru veitt verðlaun að upphæð 1 milljón króna. Einnig eru veitt verðlaun og viðurkenningar fyrir sex aðrar
hugmyndir sem dómnefnd velur.
Að viðburðinum standa Háskólinn á Akureyri, Stefna, Tækifæri og Akureyrarstofa. Auk þess styðja fjölmörg fyrirtæki og
aðilar af svæðinu rausnarlega við viðburðinn.
Atvinnu– og nýsköpunarhelgin fer fram í aðalsal Háskólans á Akureyri, Sólborg Norðurslóð 2.
Enginn kostnaður fylgir þátttöku.
Frá Atvinnu- og nýsköpunarhelginni 2011.
|
https://www.akureyri.is/is/frettir/godir-gestir-i-baenum-1
|
Góðir gestir í bænum
Krakkarnir í Grímseyjarskóla voru í heimsókn á Akureyri í síðustu viku þegar vetrarfrí var í grunnskólanum.
Krakkarnir eru á aldrinum 6-14 ára en í Grímsey er kennt í 1. til 8. bekk en eftir það verða börnin að sækja sér frekari menntun
til Akureyrar.
Í heimsókninni var meðal annars farið á Amtsbókasafnið, Leikfangasafnið og Flugsafnið, krakkarnir fóru í reiðtúr með
Pólarhestum og skruppu á skauta og kíktu í búðir.
Ætlunin var að fara aftur út í eyju á föstudag en þeirri ferð seinkaði um sólarhring vegna veðurs. Ef til vill var heppilegt að
krakkarnir voru í ferðalagi á Akureyri því á meðan þeir voru í burtu fauk einn gluggi úr skólahúsinu og rafmagnstaflan
bilaði. Þetta kemur þó ekki að sök við skólastarfið því olíukynding er í húsinu og það er orðið svo
bjart að dagsbirtan nægir við kennsluna. Þó er bagalegt að geta ekki notað nein rafmagnstæki en það stendur til bóta.
Meðfylgjandi mynd er tekin af Facebook-síðu Amtsbókasafnsins á Akureyri.
Krakkarnir úr Grímsey á Amtsbókasafninu.
|
https://www.akureyri.is/is/frettir/hlynur-hallson-er-nyr-forstodumadur-sjonlistamidstodvar
|
Hlynur Hallson er nýr forstöðumaður Sjónlistamiðstöðvar
Hlynur Hallson myndlistarmaður hefur verið ráðinn forstöðumaður Sjónlistamiðstöðvarinnar á Akureyri. Listasafnið á Akureyri og
fjölnotahúsin Ketilhúsið og Deiglan eru rekin af Sjónlistamiðstöðinni auk þess sem umsjón með vinnustofum í Gilinu er í
hennar höndum.
Hlynur var ráðinn úr hópi níu umsækjenda. Hann lauk stúdentsprófi frá Menntaskólanum á Akureyri árið 1988,
fornámi við Myndlistarskólann á Akureyri árið 1990, útskrifaðist frá fjöltæknideild Myndlista- og handíðaskóla
Íslands árið 1993. Á árunum 1993-1997 stundaði Hlynur framhaldsnám í myndlist við Fachhochschule Hannover, Hochschule für bildende
Künste í Hamburg, Kunstakademie Düsseldorf og lauk mastersgráðu frá Hannover árið 1997.
Hlynur hefur verið sjálfstætt starfandi myndlistarmaður frá árinu 1996 ásamt því að kenna við Listaháskóla
Íslands og Myndlistarskólann á Akureyri. Hlynur hefur verið virkur þátttakandi í alþjóðlegu samstarfi, sett upp sýningar
víða um heim, starfað sem sýningarstjóri hér heima og á erlendri grund. Hlynur sat í safnráði Kunstverein Hannover á árunum
1997-2001, var formaður Sambands íslenskra myndlistarmanna árið 2009-2010, sat í stjórn Bandalags íslenskra myndlistarmanna á sama tímabili,
átti sæti í stjórn Kynningarmiðstöðvar íslenskrar myndlistar frá árinu 2007-2010 og situr nú í stjórn
Listskreytingasjóðs ríkisins. Hlynur hefur rekið Verksmiðjuna á Hjalteyri ásamt hópi myndlistarmanna frá árinu 2008.
Hlynur tekur til starfa hjá Sjónlistamiðstöðinni að hluta í byrjun maí en að fullu þann 1. ágúst næstkomandi.
Hlynur Hallsson. Mynd: Hugi Hlynsson.
|
https://www.akureyri.is/is/frettir/bilun-i-simkerfi-hja-akureyrarbae
|
Bilun í símkerfi hjá Akureyrarbæ
Víðtæk bilun hefur verið í símkerfi Akureyrarbæjar nú í morgun en unnið er að viðgerð. Bilunin nær meðal annars til
Ráðhússins, hluta af grunnskólum bæjarins og fleiri stofnana. Fólk er beðið að sýna biðlund og vonandi kemst kerfið aftur í lag
sem allra fyrst.
Uppfært kl. 10.58:
Því miður er símkerfið enn bilað en von er á varahlutum með flugi kl. 13.00 í dag. Gert er ráð fyrir að viðgerð taki um
klukkutíma eftir að varahlutir hafa borist.
Mynd: Ragnar Hólm Ragnarsson.
|
https://www.akureyri.is/is/frettir/samstarfssamningur-fjolmidjunnar-og-vinnumalastofnunar
|
Samstarfssamningur Fjölsmiðjunnar og Vinnumálastofnunar
Á aðalfundi Fjölsmiðjunnar í síðustu viku undirrituðu Fjölsmiðjan og Vinnumálastofnun samstarfssamning til þriggja ára.
Samningurinn styrkir Fjölsmiðjuna fjárhagslega og veitir atvinnulausum ungmennum hjá Vinnumálastofnun tækifæri til að komast aftur af stað
í atvinnulífinu. Soffía Gísladóttir forstöðumaður Vinnumálastofnunar á Norðurlandi Eystra og Erlingur Kristjánsson
forstöðumaður Fjölsmiðjunnar á Akureyri undirrituðu samninginn.
Frekari upplýsingar um aðalfundinn er að finna á heimasíðu Fjölsmiðjunnar.
|
https://www.akureyri.is/is/frettir/ibuafundur-i-dag
|
Íbúafundur í dag
Íbúafundur verður haldinn í Hrísey fimmtudaginn 20. mars kl. 16.00 í Íþróttamiðstöðinni. Þar verða kynntar
niðurstöður málþings sem haldið var í september og fjallaði meðal annars um atvinnumál, byggðaþróun, þjónustu við
íbúa, samgöngur, sumarhús, afþreyingu, ferðaþjónustu, umhverfismál og heilbrigðismál.
Allir sem láta sig málefni Hríseyjar varða eru hvattir til að mæta á fundinn. Boðið verður upp á súpu og brauð í lok
fundarins kl. 18.00.
Mynd: Ragnar Hólm Ragnarsson.
|
https://www.akureyri.is/is/frettir/thad-verdur-hverjum-ad-list-sem-hann-leikur
|
Það verður hverjum að list sem hann leikur
Vorráðstefna um menntavísindi verður haldin á Akureyri 5. apríl 2014 á vegum miðstöðvar skólaþróunar við
Háskólann á Akureyri í samstarfi við Fagráð um starfsþróun kennara. Yfirskrift ráðstefnunnar er "Það verður hverjum
að list sem hann leikur - Lifandi starfsþróun, árangursríkt skólastarf".
Meginefni ráðstefnunnar snýr að starfsþróun og árangursríku skólastarfi. Skólastarf er lifandi og síbreytilegt, háð
innri og ytri þáttum sem hafa áhrif á möguleika til eflingar þeirra sem þar starfa. Horft er til þess að þróun skóla sem
stofnana og starfsþróun kennara fari saman og þeirri spurningu velt upp hvað einkennir lifandi og árangursríkt skólastarf?
Aðalfyrirlesarar eru Kari Smith, prófessor við háskólann í Bergen, Jón Torfi Jónasson, prófessor við HÍ, og Sigurður
Kristinsson, prófessor við HA. Þau þrjú koma að viðfangsefni ráðstefnunnar hvert frá sínum sjónarhóli því
þekking þeirra og reynsla spannar vítt svið frá samspili kennara og nemenda á vettvangi til starfsþróunar kennara og kennaramenntenda.
Auk aðalfyrirlestra og framlags nemenda verða 24 erindi í málstofum og fjölbreytt samræðulota um starfsþróun. Fulltrúar nemenda úr
grunn-, framhalds- og háskóla láta einnig í sér heyra. Ráðstefnugestir fá innsýn í hvernig fulltrúar allra skólastiga
hafa reynslu af, upplifa og leitast við að þróa skólastarf á sem árangursríkastan hátt.
Ráðstefnan er haldin í Háskólanum á Akureyri, Sólborg við Norðurslóð 2.
Nánari upplýsingar og ágrip málstofuerinda eru á vefslóðinni http://www.msha.is/is/radstefnur/vorradstefna-msha-2014.
|
https://www.akureyri.is/is/frettir/halond-fristundabyggd-2-afangi-tillaga-ad-deiliskipulagi
|
Hálönd, frístundabyggð 2. áfangi Tillaga að deiliskipulagi
Bæjarstjórn Akureyrarkaupstaðar auglýsir hér með skv. 1. mgr. 41. gr. skipulagslaga nr. 123/2010, tillögu að deiliskipulagi.
Skipulagssvæðið afmarkast af Hlíðarfjalli í vestri, opnu svæði í norðri, fyrsta áfanga Hálanda í austri og
akstursíþróttasvæði í suðri. Tillagan gerir m.a. ráð fyrir 36 lóðum fyrir frístundahús.
Tillöguuppdráttur ásamt greinargerð er aðgengilegur hér að neðan og mun einnig liggja frammi í þjónustuanddyri
Akureyrarkaupstaðar, Geislagötu 9, 1. hæð, frá 26. mars til 7. maí 2014, svo að þeir sem þess óska geti kynnt sér tillöguna og gert
við hana athugasemdir.
Frestur til að gera athugasemdir við tillöguna rennur út kl. 16:00 miðvikudaginn 7. maí og skal athugasemdum skilað skriflega til skipulagsdeildar
Akureyrarkaupstaðar, Geislagötu 9, 3. hæð eða með tölvupósti (skipulagsdeild@akureyri.is) þar sem nafn, kennitala og heimilisfang sendanda kemur fram..
Hver sá sem ekki gerir athugasemdir við tillöguna innan þessa frests telst vera henni samþykkur.
Uppdráttur
Greinargerð
26. mars 2014
Skipulagsstjóri Akureyrarkaupstaðar
|
https://www.akureyri.is/is/frettir/fjolmennur-fundur-i-hrisey
|
Fjölmennur fundur í Hrísey
Tæplega 70 manns mættu á íbúafund í Hrísey í gær. Á fundinum var kynnt skýrsla með niðurstöðum frá
málþingi sem haldið var síðasta haust. Það var hópur fólks sem kallar sig "áhugahóp um framtíð Hríseyjar" sem
stóð fyrir þinginu í september 2013. Það var haft með svokölluðu þjóðfundarsniði þar sem unnið var í hópum
og niðurstöður kynntar í lokin.
Síðan þá hefur hópurinn unnið úr niðurstöðunum og var afraksturinn kynntur í gær.
Hér má nálgast glærur frá fundinum og skýrslu með niðurstöðum frá málþingi.
Nánar um fundinn á heimasíðu Hríseyjar.
Frá fundinum í gær. Mynd: Þórgnýr Dýrfjörð.
|
https://www.akureyri.is/is/frettir/vinland-og-landnam-norraenna-manna
|
Vínland og landnám norrænna manna
Hinn þekkti kanadíski sérfræðingur í fornleifarannsóknum Birgitta Wallace mun halda erindi í Háskólanum á Akureyri
sunnudaginn 30. mars kl. 14. Birgitta fjallar um heimildir fyrir landafundum og landnámi norrænna manna á Vínlandi fyrir rúmlega þúsund árum og
ferðalög þeirra um austurströnd Norður-Ameríku.
Birgitta kemur hingað til lands á vegum Þjóðræknisfélags Íslendinga. Hún mun halda fjóra fyrirlestra um rannsóknir
sínar, þ. á m. í Þjóðminjasafni Íslands, Háskólanum á Hólum og í Háskólanum á Akureyri.
Fyrirlesturinn í HA sunnudaginn 30. mars fer fram í stofu M 102 á Sólborg. Aðgangur er ókeypis og öllum heimill. Fyrirlesturinn er á ensku.
Birgitta Wallace starfaði með Helge Ingstad að uppgreftri sem fram fór í L‘Anse aux Meadows á norðurodda Nýfundnalands um og eftir 1960. Þar
fundust fyrstu áþreifanlegu minjarnar um búsetu víkinga í Vesturheimi. Birgitta stjórnaði uppgreftri sem fór fram í
L‘ Anse Aux Meadows á áttunda áratugnum á vegum Parks Canada og hefur hún birt niðurstöður víðtækra rannsókna sinna
á norrænu landnámi vestanhafs. Birgitta stjórnaði einnig uppbyggingu Víkingasafnsins þar. Birgitta Wallace hefur sett fram rökstuðning fyrir
staðsetningu ýmissa staðaheita sem koma fram í Eiríkssögu rauða og Grænlendingabók. Þannig telur hún að Straumfjörður,
Leifsbúðir og L‘Anse aux Meadows sé einn og sami staðurinn. Ennfremur að Helluland og Markland séu Baffinseyjar og Labrador.
Birgitta Wallace.
|
https://www.akureyri.is/is/frettir/framhaldsskolanemar-fa-fritt-i-sund
|
Framhaldsskólanemar fá frítt í sund
Bæjarráð samþykkti á fundi sínum í morgun tillögu Loga Más Einarssonar um að framhaldsskólanemar í bænum fái
frítt í sund meðan á verkfalli framhaldsskólakennara stendur gegn framvísun skólaskírteina. Í bókun bæjarráðs segir
orðrétt: "Mikilvægt er að hvetja nemendur til virkni á meðan á verkfalli stendur og þetta er viðleitni Akureyrarbæjar til að gera þeim
það kleift."
Mynd: Gísli Kristinn Lórenzson.
|
https://www.akureyri.is/is/frettir/bilaleiga-akureyrar-holdur-fekk-umhverfisverdlaun
|
Bílaleiga Akureyrar-Höldur fékk umhverfisverðlaun
Bílaleiga Akureyrar-Höldur er handhafi umhverfisverðlauna Ferðamálastofu fyrir árið 2013. Ragnheiður Elín Árnadóttir,
ráðherra ferðamála, afhenti verðlaunin í lok fjölsótts málþings um sjálfbærni á Hótel Natura í
gær.
„Ábyrg afstaða til umhverfismála og samþætting þeirra við aðra þætti í rekstri fyrirtækja skipta æ meira
máli. Óvíða í atvinnulífinu eru umhverfismálin líka í meiri forgrunni en einmitt í ferðaþjónustunni. Við vitum
öll að náttúran er ein helsta auðlind atvinnugreinarinnar og til að svo megi áfram verða um ókomna framtíð verðum við að
umgangast þetta fjöregg okkar af nærgætni og virðingu. Allar athafnir okkar mannanna hafa árif á umhverfið með einum og öðrum hætti.
Við verðum þannig að leitast við að umgangast náttúru landsins af auðmýkt og á sjálfbæran hátt,“ sagði
Ragnheiður Elín meðal annars í ávarpi sínu.
Í fararbroddi í umhverfismálum
Bílaleiga Akureyrar - Höldur ehf. er í dag stærsta bílaleiga landsins með um 3.000 bíla í rekstri. Fyrirtækið hefur lengi verið
í fararbroddi í umhverfismálum bílaleigufyrirtækja hérlendis og hefur fyrst þeirra fengið umhverfisstjórnunarkerfi sitt vottað skv.
staðlinum ISO 14001. Þá er bílaleigan með gullmerki í umhverfiskerfi Vakans.
Græn akstursráð
Umhverfisáherslan er mjög sýnileg á heimasíðu fyrirtækisins og þar er m.a. að finna „græn akstursráð“. Einnig er
umhverfisskýrsla birt árlega. Þar má finna upplýsingar um helstu umhverfisþætti í starfseminni og hvernig frammistaðan hefur breyst milli
ára.
Minni kolefnislosun
Ekki verður annað séð en að markmiðum fyrirtækisins í umhverfismálum sé vel fylgt eftir. Þannig hefur meðallosun CO2 frá
bifreiðum fyrirtækisins farið lækkandi umfram væntingar. Hjá Bílaleigu Akureyrar er m.a. hægt að leigja metanbíla og einn
rafbíl.
Hægt að draga úr neikvæðum umhverfisáhrifum
„Þannig er það mat dómnefndar að bílaleigan uppfylli með prýði öll þau viðmið sem gera fyrirtæki verðug þess
að hljóta umhverfisverðlaun Ferðamálastofu. Bílaleiga Akureyrar er vel að þeim verðlaunum komin, enda augljóslega í fararbroddi
hérlendis í grein þar sem hægt er að draga verulega úr neikvæðum umhverfisáhrifum með markvissu starfi,“ segir m.a. í
rökstuðningi dómnefndar.
Um umhverfisverðlaunin
Eitt af hlutverkum Ferðamálastofu er að hvetja einstaklinga og fyrirtæki innan ferðaþjónustunnar til ábyrgðar í umhverfismálum.
Liður í þessari viðleitni er að Ferðamálastofa veitir umhverfisverðlaun til ferðaþjónustufyrirtækja eða einstaklinga í
ferðaþjónustu sem þótt hafa skara framúr á sviði umhverfismála. Verðlaunin hafa verið veitt árlega frá árinu 1995
og er þetta því 19. árið í röð sem verðlaunin eru veitt.
Verðlaunagripurinn er skúlptúr eftir Aðalstein Svan Sigfússon, myndlistarmann. Hugmynd listamannsins að baki gripnum er að hann sé ör sem vísi
upp á við til glæstrar framtíðar. Gripurinn er unninn úr íslensku gabbrói og lerki. Óunni hluti píramídans stendur fyrir
ósnortna náttúru sem við viljum varðveita sem lengst.
Meðfylgjandi mynd var tekin við afhendingu verðlaunanna í gær. Talið frá vinstri: Elías Bj. Gíslason settur ferðamálastjóri,
Steingrímur Birgisson og Bergþór Karlsson frá Bílaleigu Akureyrar, Ragnheiður Elín Árnadóttir ráðherra ferðamála,
Jón Gestur Ólafsson frá Bílaleigu Akureyrar og Björn Jóhannsson umhverfisstjóri Ferðamálastofu.
|
https://www.akureyri.is/is/frettir/medhondlun-urgangs-er-grunnthjonusta
|
Meðhöndlun úrgangs er grunnþjónusta
Þann 14. mars sl. var haldið á Akureyri málþing um úrgangsmál á Norðurlandi. Þingið var haldið á vegum
verkefnisstjórnar sem vinnur að gerð svæðisáætlunar um meðhöndlun úrgangs á Norðurlandi, sem telst til grunnþjónustu
í nútímasamfélagi. Svæðið sem um ræðir nær frá Húnaþingi vestra og allt austur yfir Norðurþing.
Yfir 60 manns sátu málþingið og mættu bæði starfsfólk og sveitarstjórnarfólk frá öllum þeim 18
sveitarfélögum sem svæðisáætlunin nær yfir. Einnig mættu ýmsir aðrir sem tengjast úrgangsmálum á einn eða annan
hátt. Sigurður Ingi Jóhannsson umhverfis- og auðlindaráðherra var með á fundinum, flutti ávarp og svaraði fyrirspurnum. Fjölbreytt
erindi voru flutt um ýmislegt sem tengist úrgangsmálum og var jarðgerðarstöð Moltu ehf. heimsótt.
Samkvæmt lögum nr. 55/2003 um meðhöndlun úrgangs eiga sveitarstjórnir að staðfesta áætlun, fyrir viðkomandi svæði, sem byggir
á markmiður landsáætlunar. Megin viðfangsefni áætlunarinnar er að þar eiga að koma fram upplýsingar um stöðu
úrgangsmála á viðkomandi svæði og aðgerðir til að bæta endurnotkun, endurnýtingu og förgun. Þar skal einnig koma fram hvernig
sveitarfélag hyggst ná markmiðum landsáætlunar.
Sameiginleg svæðisáætlun fyrir allt þetta svæði er skref í átt að aukinni samvinnu sveitarfélaga í
úrgangsstjórnun. Markmiðið er að setja fram heildarstefnu í málaflokknum fyrir allt Norðurland. Stærstu verkefnin á næstu árum
eru m.a. ábyrg meðhöndlun á lífrænum úrgangi, að finna ásættanleg úrræði fyrir þann úrgang sem lögum
samkvæmt á að fara í brennslu. Tryggja þarf rekstur þeirra meðhöndlunarúrræða sem nú þegar eru til staðar og auka
samvinnu um þær lausnir sem til eru innan svæðisins.
Glærur frá erindunum sem flutt voru má finna á heimasíðu Flokkun Eyjafjörður ehf. www.flokkun.is.
|
https://www.akureyri.is/is/frettir/vistvaenir-straumar-a-handverkshatid
|
Vistvænir straumar á Handverkshátíð
Vistvæn hráefni setja sterkan svip á Handverkshátíð 2014 sem haldin verður í 22. sinn í Eyjafajarðarsveit 7.-10. ágúst.
Mikill fjöldi umsókna hefur borist hátíðinni og endurspeglar hún allajafna það sem hæst ber í handverki hverju sinni; verk,
framleiðsluaðferðir og hráefni.
Sú gróska sem verið hefur í íslensku handverki undanfarin ár er hvergi á undanhaldi og núna virðist sem lífræn og "Fair Trade"
vottuð hráefni ásamt endurvinnslu og vistvænni framleiðslu séu ríkjandi í því fjölbreytta handverki sem lagt hefur verið
fram.
Hátíðin er löngu orðin einn stærsti menningarviðburður á Eyjafjarðarsvæðinu jafnframt því að vera stærsti
vettvangur handverksfólks og hönnuða á landinu með um 100 sýnendur og árlega um 15-20 þúsund heimsóknir.
Umsóknarfrestur Handverkshátíðar 2014 rennur út 1. apríl nk.
Nánari upplýsingar er að finna á www.handverkhatid.is.
Mynd frá Handverkshátíðinni.
|
https://www.akureyri.is/is/frettir/fra-hrunkosningum-til-esb-kosninga
|
Frá hrunkosningum til ESB-kosninga?
Miðvikudaginn 2. apríl kl. 12.00-13.00, í stofu M102 Sólborg, flytur dr. Grétar Þór Eyþórsson,
stjórnmálafræðingur, erindið Frá hrunkosningum til ESB-kosninga?
Í erindi sínu mun Grétar rýna í úrslit sveitarstjórnarkosninganna 2010 sem segja má að hafi verið sögulegustu
sveitarstjórnarkosningar frá upphafi. Ekki aðeins urðu úrslit í Reykjavík söguleg með sigri Besta flokksins, heldur einnig á Akureyri
þar sem Listi fólksins vann hreinan meirihluta. Víðar urðu óvænt úrslit og kosningaþátttaka náði sögulegu lágmarki.
Allt má þetta rekja að miklu leyti til hrunsins 2008 og auk þess rannsóknaskýrslu Alþingis sem var nýkomin út þegar kosið var
í maí 2010.
Grétar mun einnig rýna í kannanagögn og sjá hvert stefnir í komandi sveitarstjórnarkosningum þann 31. maí. Er möguleiki á
að átök og óánægja vegna þingsályktunartillögu utanríkisráðherra um slit á aðildarviðræðum við ESB
setji eitthvert mark á kosningarnar? Hvað er hægt að ráða af þeim könnunum á fylgi flokka sem hafa verið gerðar fram að þessu?
Grétar er prófessor í
stjórnmálafræði og aðferðafræði við hug- og félagsvísindasvið og viðskipta- og raunvísindasvið Háskólans
á Akureyri. Hann er stjórnmálafræðingur frá HÍ og með bæði licentiat og doktorsgráðu í stjórnmála- og
stjórnsýslufræði frá Háskólanum í Gautaborg í Svíþjóð. Grétar hefur starfað sem
framkvæmdastjóri RHA, framkvæmdastjóri Byggðarannsóknastofnunar, forstöðumaður Rannsóknamiðstöðvar Háskólans
á Bifröst og prófessor í stjórnmálafræði við Háskólann á Bifröst. Hann hefur starfað sem prófessor við
HA frá því í ágúst 2008. Fyrir utan margvíslegt alþjóðlegt rannsóknasamstarf hefur hann m.a. setið 6 ár í
stjórn NORDREGIO (norrænu byggða- og svæðarannsóknastofnunarinnar) og hefur síðan 2009 verið Íslandstengiliður ESPON (Byggða- og
svæðarannsóknaáætlun ESB).
Félagsvísindatorgið verður í stofu M102 og er opið almenningi án endurgjalds.
|
https://www.akureyri.is/is/frettir/lifraen-siraektun-hlaut-1-verdlaun
|
Lífræn síræktun hlaut 1. verðlaun
Atvinnu– og nýsköpunarhelgin fór fram á Akureyri um helgina. Að sögn skipuleggjenda tókst verkefnið mjög vel og var
andrúmsloftið hlaðið jákvæðri spennu og vilja til góðra verka. Um 70 þátttakendur unnu að útfærslu 20
viðskiptahugmynda og gekk greiðlega að þróa þær með aðkomu á annan tug leiðbeinenda úr ýmsum áttum. Vinnan hófst
á föstudag en lauk seinnipart sunnudagsins þegar hóparnir kynntu afrakstur helgarinnar fyrir sérstakri dómnefnd sem síðan veitti nokkur verðlaun
fyrir bestan árangur.
Hugmyndirnar sem verðlaunaðar voru eru þessar:
Gæðafóður.is sem sérhæfir sig í lífrænni síræktun hlaut 1.000.000 kr. í fyrstu verðlaun. Ræktunin fer fram
í þar til gerðum gámum sem stjórna hita og vökvun. Korn er látið spíra á sérstökum bökkum og er afurðin mun
næringarríkari en áður.
Tiny Edifice, áhugahópur um tölvuleikjagerð, hlaut 300.000 krónur í önnur verðlaun. Hópurinn sérhæfir sig í gerð
tölvuleikja og hlaut m.a. verðlaunasæti í keppni um besta tölvuleikinn á Háskóladögum í Háskólanum í Reykjavík,
með leikinn P.I.L.L.
Krummasæti, aukasæti fyrir börn á hnakk, hlaut 200.000 kr. í þriðju verðlaun. Sætið er staðsett fyrir framan knapann og gerir
börnum, á aldrinum 1-7 ára, kleift að fara á hestbak með fullorðnum.
Veitt voru tvenn hvatningarverðlaun upp á 50.000 kr. hvor og þau hlutu Lets dream about Iceland Pillow, léttur og fyrirferðalítll ferðakoddi, og
Tálbeitur, beita unnin úr kúfskel.
Teymið að baki hugmyndinni Gæðafóður.is hlaut jafnframt 50.000 krónur í verðlaun sem „Val fólksins“.
Hugmyndin Ígulker, áframeldi og verðmætasköpun, hlaut 200.000 kr. sem besta hugmyndin er kom frá hópum er tengdust Háskólanum á
Akureyri.
|
https://www.akureyri.is/is/frettir/tumi-timalausi-i-alfheimum-1
|
Tumi Tímalausi í álfheimum
Tumi Tímalausi er nýr söngleikur eftir þau Pétur Guðjónsson og Jóhönnu Birnudóttur (Jokku) sem unnu söguþráðinn
út frá lögum af vísnaplötum Gunnars Þórðarsonar Út um græna grundu og Einu sinni var. Þessar metnaðarfullu
barnaplötur eru þegar orðnar sígildar og skipa háan sess í tónlistaruppeldi þjóðarinnar. Því hljóma vel kunn lög
í eyru áhorfenda ásamt spennandi atburðarrás fyrir alla fjölskylduna.
Söngleikurinn fjallar um Tuma, íslenskan sveitapilt sem býr ásamt móður sinni og búálfinum Bokka á bænum
Hlíðarendakoti.
Hann fær ósk sína uppfyllta af vondri álfaseiðkonu einn daginn þegar hann er að smala inni í Fagradal og festist í álfheimum.
Þá eru góð ráð dýr við að komast aftur heim til mömmu og hittir hann á leið sinni ýmsar kynjaverur sem eru
mishjálplegar.
Þetta er þriðja leikverkið sem Grímurnar setja upp en áður hefur leikhópurinn sett upp söngleikinn Berness? Já, takk og franskar
á milli og farsann Gúgglaðu það bara sem bæði voru sett upp í Sjallanum.
Mikill metnaður hefur verið lagður í þetta skemmtilega barnaleikrit. Um 60 manns koma að sýningunni og þar af helmingurinn börn, en börn skipa
stóran sess sem leikarar, dansarar og söngvarar sýningarinnar. Dans- og leikstjóri verksins er Ívar Helgason. Hann hannar einnig útlit sýningarinnar;
búninga, leikmynd og smink. Friðrik Ómar er tónlistarstjóri, Heimir Ingimars söngstjóri og Margrét Árnadóttir er
kórstjóri.
Næstu sýningar eru 6. apríl og 13. apríl kl. 14.00 og 17.00. Nánari upplýsingar á menningarhus.is eða í síma 450 1000.
Gunnar Þórðarson og Sigurður Bogi sem leikur Tuma.
|
https://www.akureyri.is/is/frettir/skidalandsmot-islands-i-hlidarfjalli
|
Skíðalandsmót Íslands í Hlíðarfjalli
Hátt í 100 keppendur taka þátt í Skíðalandsmóti Íslands sem hefst í Hlíðarfjalli á morgun og stendur fram
á sunnudag. Meðal þátttakenda verða allir fimm keppendur Íslands á Vetrarólympíuleikunum sem fram fóru í Rússlandi
í febrúar.
Mótið hefst með sprettgöngu kvenna og karla kl. 17.30 á morgun. Síðan verður keppt í Alpagreinum og skíðagöngu fram á
sunnudag þegar mótinu lýkur með verðlaunaafendingu í Hlíðarfjalli.
Prýðisveður er í Hlíðarfjalli, nægur snjór og gott færi.
Dagskrá 75. Skíðalandsmóts Íslands 3.-6. apríl
2014.
Mynd: Auðunn Níelsson.
|
https://www.akureyri.is/is/frettir/viltu-eignast-vini-a-hinum-nordurlondunum-1
|
Viltu eignast vini á hinum Norðurlöndunum?
Akureyrarbær og Norræna upplýsingaskrifstofan auglýsa nú eftir ungmennum á aldrinum 16-20 ára til að taka þátt í
norrænu vinabæjarmóti sem haldið verður í Álasundi í Noregi 29. júní til 3. júlí í sumar. Þemað í
ár er "Alþjóðlegt samstarf og þróun" og verður unnið í mismunandi hópum að verkefnum sem tengjast því.
Að taka þátt í NOVU felur í sér:
Að kynna Akureyri og vera góður fulltrúi Akureyrarbæjar
Að vera virkur þátttakandi í verkefnum mótsins
Að kynnast og tengjast ungu fólki frá hinum vinabæjunum í þroskandi samstarfi í áfengis- og vímuefnalausu umhverfi
Gist verður í skóla í Álasundi. Kostnaður er áætlaður 35.000 kr. fyrir ferðir til og frá Akureyri. Þátttakendur
greiða sjálfir fyrir mat á leiðinni en öll þátttaka í mótinu, þar með talinn matur og gisting, er þátttakendum að
kostnaðarlausu.
Áhugasamir geta sótt um þátttöku með því að senda tölvupóst til Maríu Jónsdóttur á Norrænu
upplýsingaskrifstofunni. Netfang hennar er mariajons@akureyri.is. Skrifaðu í tölvupóstinn fullt nafn, netfang þitt,
heimilisfang, póstnúmer, heimasíma, farsíma og kennitölu og hver áhugamál þín eru. Umsóknarfrestur rennur út 28. apríl
2014.
Þegar umsóknarfrestur er útrunninn munu umsækjendur verða kallaðir í viðtal og í framhaldi verður þátttakendalistinn unninn.
Lögheimili á Akureyri er skilyrði fyrir þátttöku.
Álasund í Noregi.
|
https://www.akureyri.is/is/frettir/baerinn-fyllist-af-folki
|
Bærinn fyllist af fólki
Helgin fram undan verður án efa ein sú alstærsta á Akureyri hvað viðburði og gestafjölda í bænum varðar og fer trúlega
nærri því að slá við sjálfum páskunum.
Skíðalandsmót Íslands er nú haldið í Hlíðarfjalli, snjóbrettamótið Ak-Extreme verður einnig haldið um helgina og
nær hámarki sínu á laugardagskvöld með glæsilegri sýningu efst í Listagilinu og svo verður Söngkeppni framhaldsskólanna haldin
í Hofi það sama kvöld. Einnig fer fram stórt fimleikamót í Íþróttamiðstöðinni við Giljaskóla.
Þúsundir gesta munu því streyma til bæjarins að njóta veðurblíðunnar og alls þess sem Akureyri hefur upp á að
bjóða.
Mynd af heimasíðu Ak Extreme, www.akx.is.
|
https://www.akureyri.is/is/frettir/lambdrottningin-levy-1
|
Lambdrottningin Levý
Sauðburður er hafinn í Grímsey en þar eru tvö fjárbú með alls um 120 ær. Í nótt bar ærin Sólgul,
hún var tvílemd, hrúturinn dó en lambadrottningin Levý er hins vegar eldspræk. Sauðburður hefst að venju að fullu um
næstu mánaðarmót og er þessi burður því nokkuð á undan áætlun.
Ærin Sólgul og lambdrottningin Levý. Mynd Hulda Signý Gylfadóttir
|
https://www.akureyri.is/is/frettir/fyrirhugud-stofnun-folkvangs-a-glerardal
|
Fyrirhuguð stofnun fólkvangs á Glerárdal
Undanfarið hafa Umhverfisstofnun og fulltrúar Akureyrarkaupstaðar unnið að undirbúningi að stofnun fólkvangs á Glerárdal. Tillagan er
hér með auglýst til umsagnar.
Markmið fyrirhugaðrar friðlýsingar er að vernda Glerárdal og aðliggjandi fjalllendi til útivistar almennings, náttúruskoðunar og
fræðslu. Friðlýsingin verndar auk þess land sem er að mestu ósnortið með fjölbreyttum jarðmyndunum og gróðurfari.
Frestur til að skila inn athugasemdum við tillöguna er til föstudagsins 25. apríl 2014. Hægt er að skila inn umsögnum gegnum vefinn eða senda póst til Umhverfisstofnunar, Suðurlandsbraut 24, 108 Reykjavík.
Nánari upplýsingar veitir Hildur Vésteinsdóttir, hildurv@umhverfisstofnun.is, eða í
síma 591-2000.
Auglýsing að friðlýsingu
fólkvangs á Glerárdal
Kort af svæðinu
|
https://www.akureyri.is/is/frettir/vorthing-nordurlandarads
|
Vorþing Norðurlandaráðs
Norðurlandaráð heldur vorþing með áherslu á sjálfbæra nýtingu náttúruauðlinda í Hofi á Akureyri í
dag. Norðurlandaráð er skipað 87 þingmönnum frá öllum Norðurlöndunum.
Norðurlandaráðsþing er haldið á haustin, yfirleitt í lok október eða byrjun nóvember. Vorþing, sem er aðeins minni
útgáfa af Norðurlandaráðsþinginu, er haldið að vori.
Eins og fyrr segir, verður kastljósinu sérstaklega beint að nýtingu náttúruauðlinda. Dagskráin hefst klukkan 13.00 og í upphafi
verður rætt um stjórnmálástandið í Úkraínu og Rússlandi.
Frétt af Vikudagur.is.
Mynd: Ragnar Hólm Ragnarsson.
|
https://www.akureyri.is/is/frettir/nr-318-2014-auglysing-um-skipulagsmal-i-akureyrarkaupstad
|
Nr. 318/2014 AUGLÝSING um skipulagsmál í Akureyrarkaupstað.
Breyting á deiliskipulagi, Súluvegur, Miðhúsabraut og Þingvallastræti.
Bæjarstjórn Akureyrarkaupstaðar hefur þann 18. mars 2014 í samræmi við 3. mgr. 44. gr. skipu-lagslaga nr. 123/2010 samþykkt deiliskipulagsbreytingu fyrir
Súluveg, Miðhúsabraut og Þingvalla-stræti.
Breytingin felur í sér að merkingu lóða er breytt og byggingarreitur er stækkaður.
Deiliskipulagstillagan hefur hlotið þá meðferð sem skipulagslög mæla fyrir um og öðlast hún þegar gildi.
F.h. Akureyrarkaupstaðar, 19. mars 2014,
Margrét Mazmanian Róbertsdóttir, verkefnastjóri skipulagsmála.
B-deild – Útgáfud.: 2. apríl 2014
|
https://www.akureyri.is/is/frettir/gomsaett-i-ketilhusinu
|
Gómsætt í Ketilhúsinu
Laugardaginn 12. apríl kl. 15 opnar myndlistarkonan Dagrún Matthíasdóttir sýninguna Gómsætt í Ketilhúsinu á Akureyri. Matur er
umfjöllunarefnið en Dagrún vinnur með ólík efni og aðferðir og velur það sem hentar viðfangsefninu hverju sinni. Frásögn
bregður fyrir í verkum hennar þar sem hún gramsar í matnum og gefur honum hlutverk með túlkun sinni í formum og litum.
Á sýningunni reiðir Dagrún fram alls konar rétti úr eldhúsi myndlistarinnar, jafnt hefðbundin málverk sem fjöltæknilega
bragðarefi. Þannig fá gestir sýningarinnar vatn í munninn um leið og hugtökin tilraunaeldhús og heimabakstur eignast nýja merkingu.
Sýningin stendur til 18. maí og er opin alla daga nema mánudaga kl. 12-17. Aðgangur er ókeypis.
|
https://www.akureyri.is/is/frettir/samthykktar-tillogur-i-umhverfisataki
|
Samþykktar tillögur í umhverfisátaki
Í tilefni af 150 ára afmæli Akureyrarkaupstaðar árið 2012 ákvað bæjarstjórn að verja allt að hálfum milljarði
króna í sérstakt umhverfisátak næstu 5 árin. Árlega verður um 100 milljónum varið í átakið og nú hefur
framkvæmdaráð valið úr tillögum bæjarbúa sem áætlað er að hrinda í framkvæmd árið 2014.
Tillögur sem framkvæmdaráð hefur samþykkt vorið 2014.
Fjárveitingin er ætluð til nýframkvæmda og stofnbúnaðarkaupa á málum sem fyrst og fremst tengjast umhverfismálum í
sveitarfélaginu öllu (og einstaka deildum þess) s.s. endurgerð og nýframkvæmd leikvalla, gerð göngu- hjóla- og reiðstíga, fegrun og
frágang opinna svæða og torga, skógrækt, grisjun, endurgerð og endurplöntun, frágangi og gerð fólkvanga/útivistarsvæða.
Hér má sjá eldri samþykktar tillögur:
Tillögur sem framkvæmdaráð samþykkti vorið 2013.
Fagra Akureyri. Mynd: Ragnar Hólm Ragnarsson.
|
https://www.akureyri.is/is/frettir/urslit-i-storu-upplestrarkeppninni-2015
|
Úrslit í Stóru upplestrarkeppninni 2014
Sigurvegarar í Stóru upplestrarkeppninni 2014, sem fram fór í síðustu viku, voru Ingunn Erla Sigurðardóttir nemandi í Oddeyrarskóla
sem varð í þriðja sæti, Bjarney Guðrún Jónsdóttir nemandi í Naustaskóla var í öðru sæti og sigurvegarinn
árið 2014 er Hafsteinn Davíðsson nemandi í Brekkuskóla.
Stóra upplestrarkeppnin er fyrir nemendur í 7. bekk og eru undankeppnir haldnar í hverjum skóla þar sem fulltrúar skólans eru valdir. Þeir
fulltrúar taka þátt í lokahátíðinni.
Í ár mættu til leiks 14 nemendur sem komu frá sjö grunnskólum á Akureyri. Eins og við var að búast stóðu allir
þátttakendur sig með mikilli prýði og fullur salur gesta truflaði ekki einbeitingu og yfirvegun nemenda. Dómarar á lokahátíðinni voru
Ingibjörg Einarsdóttir formaður Radda, Hólmkell Hreinsson amtsbókavörður, Ragnheiður Skúladóttir leikhússtjóri Leikfélags
Akureyrar og Valdimar Gunnarsson fyrrverandi kennari við Menntaskólann á Akureyri. Dómnefndin átti ekki auðvelt verk fyrir höndum að velja úr
þessum frábæra hópi en komst að lokum að niðurstöðu.
Raddir, samtök um vandaðan upplestur og framsögn, standa fyrir þessari keppni ásamt skóladeild.
Hafsteinn Davíðsson. Mynd: Ólafur Thoroddsen.
|
https://www.akureyri.is/is/frettir/anaegjuleg-nidurstada
|
Ánægjuleg niðurstaða
Ársreikningar Akureyrarbæjar fyrir árið 2013 voru lagðir fram í bæjarráði í morgun. Helstu niðurstöður eru þær
að rekstrarafgangur er meiri en áætlanir gerðu ráð fyrir og hafa skuldir lækkað. Halla Björk Reynisdóttir, formaður
bæjarráðs, segir að niðurstaðan sé ánægjuleg. „Að rekstrarniðurstaðan sé jákvæð um 950 milljónir
á sama tíma og raunlækkun skulda er rétt um 2 milljarðar á milli ára er auðvitað ákaflega ánægjulegt og ég get ekki
annað en verið sátt. Í stóru myndinni hefur reksturinn gengið samkvæmt áætlun sem þakka ber starfsfólki
Akureyrarbæjar.“
Ársreikningurinn er settur fram samkvæmt reikningsskilum sveitarfélaga. Starfseminni er skipt upp í tvo hluta, A-hluta annars vegar og B-hluta hins vegar. Til A-hluta
telst starfsemi sem að hluta eða öllu leyti er fjármögnuð með skatttekjum. Um er að ræða Aðalsjóð, Fasteignir Akureyrarbæjar,
Framkvæmdamiðstöð og Eignasjóð gatna. Til B–hluta teljast fjárhagslega sjálfstæð fyrirtæki sem að hálfu eða meirihluta
eru í eigu sveitarfélagsins en rekstur þeirra er að stofni til fjármagnaður með þjónustutekjum. Fyrirtækin eru: Félagslegar
íbúðir Akureyrarbæjar, Strætisvagnar Akureyrabæjar, Öldrunarheimili Akureyrabæjar, Framkvæmdasjóður Akureyrarbæjar,
Bifreiðastæðasjóður Akureyrabæjar, Hafnarsamlag Norðurlands, Norðurorka hf, Heilsugæslustöðin á Akureyri, Byggingasjóður
Náttúrufræðistofnunar og Gjafasjóður Öldrunarheimila Akureyrarbæjar.
Rekstur Akureyrarbæjar gekk vel á árinu og er heildarniðurstaða ársins í meginatriðum eins og fjárhagsáætlun ársins
gerði ráð fyrir. Rekstrarniðurstaða samstæðunnar var jákvæð um 950 milljónir króna en áætlun hafði gert ráð
fyrir 534 milljóna króna rekstarafgangi á árinu. Fráveita Akureyrar var færð til Norðuorku hf. í árslok. Það myndaði 1.491
millj. króna söluhagnað í A-hluta en hafði engin áhrif rekstur samstæðunnar. Samkvæmt yfirliti um sjóðstreymi nam veltufé
frá rekstri 2.518,3 millj. kr. sem er 75 millj. kr. minna en áætlun hafði gert ráð fyrir og 363 millj. kr. meira en árið áður. Handbært
fé frá rekstri nam 2.581,6 millj. kr. Fjárfestingarhreyfingar námu samtals 1.567,5 millj. kr. Fjármögnunarhreyfingar námu samtals 1.470 millj. kr.
Afborgun langtímalána nam 1.630 millj. kr. en ný langtímalán námu 159 millj. kr. Lækkun á handbæru fé á árinu nam
455,8 millj. kr. og nam handbært fé sveitarfélagsins í árslok 1.832,6 millj. kr.
Heildarlaunagreiðslur án launatengdra gjalda hjá samstæðunni voru 7.777.260 þúsundir króna. Fjöldi stöðugilda var að meðaltali
1.556. Laun og launatengd gjöld sveitarfélagsins í hlutfalli við rekstrartekjur þess voru 52,4%. Annar rekstrarkostnaður var 30,0% af rekstrartekjum. Skatttekjur
sveitarfélagsins voru 565 þús. kr. á hvern íbúa en tekjur samtals 1.037 þús. kr. á hvern íbúa. Árið 2012 voru
skatttekjurnar 525 þús. kr. á hvern íbúa og heildartekjurnar 969 þús kr.
Samkvæmt efnahagsreikningi eru eignir sveitarfélagsins bókfærðar á 38.875,4 millj. kr., þar af eru veltufjármunir 3.995,6 millj. kr. Skuldir
sveitarfélagsins með lífeyrisskuldbindingum nema samkvæmt efnahagsreikningi 23.346,6 millj. kr., þar af eru skammtímaskuldir 3.341millj. kr. Fjárhagur
Akureyrarbæjar er traustur og nam skuldaviðmið samkvæmt reglum Eftirlitsnefndar með fjármálum sveitarfélaga 112% en var 124% árið
áður.
Veltufjárhlutfallið er 1,20 í árslok en var 1,28 árið áður. Bókfært eigið fé nemur 15.528,8 millj. kr í árslok.
Eiginfjárhlutfall er 40,0% af heildarfjármagni en var 37% árið áður.
Samkvæmt sveitarstjórnarlögum skal fjalla um ársreikninginn á tveimur fundum í sveitarstjórn og verður hann til umfjöllunar í
bæjarstjórn Akureyrar 15. apríl og 6. maí nk.
Mynd: Ragnar Hólm Ragnarsson.
|
https://www.akureyri.is/is/frettir/lokad-hja-starfsmannathjonustu
|
Lokað hjá starfsmannaþjónustu
Lokað verður hjá starfsmannaþjónustu Akureyrarbæjar í Ráðhúsinu föstudaginn 11. apríl vegna breytinga. Hefðbundin
starfsemi hefst þar aftur mánudaginn 14. apríl frá kl. 9-16.
Frá Akureyri. Mynd: Auðunn Níelsson.
|
https://www.akureyri.is/is/frettir/blaa-kannan-i-lystigardinn
|
Bláa kannan í Lystigarðinn?
Tilboð í rekstur kaffihússins í Lystigarðinum voru opnuð í síðustu viku. Tveir sýndu áhuga á rekstrinum og var tilboð
Bláu könnunnar ehf. fyrir hönd óstofnaðs félags metið hagstæðara. Því verður gengið til samninga við Bláu könnuna
á grundvelli þess.
Faseignir Akureyrarbæjar óskuðu eftir tilboðum í rekstur kaffihúss í Lystigarðinum í byrjun mars. Útboðinu var skipt þannig
að bjóðendur sendur inn greinargerð um rekstur sem dómnefnd fór yfir og mat. Í dómnefnd sátu Halla Björk Reynisdóttir frá
stjórn Akureyrarstofu, Sigfús Karlsson og Silja Dögg Baldursdóttir frá stjórn Fasteigna Akureyrarbæjar, Guðni Helgason framkvæmdastjóri
Fasteigna Akureyrarbæjar og Matthildur Ása Hauksdóttir frá Lystigarðinum. Mat dómnefndar var síðan notað í samanburði á
tilboðum í leiguverð á fermetra fyrir kaffihúsið.
Kaffihúsið í Lystigarðinum var opnað í júní 2012 á 100 ára afmæli garðsins og 150 ára afmæli kaupstaðarins.
Húsið rúmar 65 manns í sæti og er á fallegum stað í suðvesturhluta garðsins. Arkitektastofan Kollgáta hlaut Menningarverðlaun DV
fyrir arkitektúr hússins í mars 2013, það var tilnefnt til af Arkitektafélagi Íslands til Evrópusambandsverðlauna í
samtímabyggingarlist 2013 sem kennd eru við Mies van der Rohe og birtist nýverið í frímerkjaröð Póstsins um íslenska
samtímahönnun.
Lystigarðurinn á Akureyri var opnaður árið 1912 og var fyrsti almenningsgarðurinn á Íslandi.
Norðurgafl hússins. Mynd: Ragnar Hólm Ragnarsson.
|
https://www.akureyri.is/is/frettir/ny-og-storglaesileg-skidabraut
|
Ný og stórglæsileg skíðabraut
Unnið hefur verið að því í morgun að troða nýja og stórglæsilega skíðabraut sem liggur frá
skíðahótelinu Skíðastöðum í Hlíðarfjalli niður að orlofsbyggðinni að Hálöndum. Um er að ræða
rúmlega tveggja kílómetra langa braut sem er því um helmingi lengri en brautirnar sem bjóðast þegar fólk tekur sér far með
stólalyftunni Fjarkanum. Um páskana er ætlunin að litlar rútur verði á bílastæðinu við Hálönd og keyri fólk aftur upp
í Hlíðarfjall. Skíðafólk getur annars vegar rennt sér frá miðplaninu fyrir neðan skíðahótelið eða frá
húsinu við gönguskíðabrautina. Skíðapassar og vetrarkort munu gilda í rúturnar en einnig verða seldar stakar ferðir.
Guðmundur Karl Jónsson, forstöðumaður í Hlíðarfjalli, segir að þetta sé fyrst og fremst spennandi tilraunaverkefni. „Okkur
langaði að prófa þetta en hugmyndin kviknaði þegar við skoðuðum veðurspána fyrir helgina. Það er spáð
veðurblíðu en suðvestan áttum sem geta orðið ansi hvassar þegar vindurinn stendur niður af fjallinu eða kemur í strengnum ofan af
Glerárdal. Þá hefur stundum þurft að loka Fjarkanum. Auðvitað vonum við að svo fari ekki en þá höfum við a.m.k. þessa
nýju og stórglæsilegu braut til vonar og vara en hún er rúmir tveir kílómetrar og útsýnið stórkostlegt. Við köllum
hana „Heimþrána“ því þarna er fólk að renna sér heim á leið þótt því bjóðist svo að
taka rútuna aftur upp eftir til að renna sér meira,“ segir Guðmundur Karl.
Myndirnar að neðan tók Ragnar Hólm í Hlíðarfjalli í morgun. Smellið á þær til að sjá stærri
útgáfur og fletta á milli þeirra.
Nýja brautin í Hlíðarfjalli. Mynd: Ragnar Hólm Ragnarsson.
|
Subsets and Splits
No community queries yet
The top public SQL queries from the community will appear here once available.